sagorsarker/bangla-wikipedia huggingface dataset:
আয়নিকরণ শক্তি

আয়নিকরণ শক্তি () বা আয়নিকরণ বিভব হলো গ্যাসীয় অবস্থায় কোনো মৌলের এক মোল বিচ্ছিন্ন পরমাণু থেকে একটি করে ইলেকট্রন অসীম দূরত্বে অপসারণ করে এক মোল ধনাত্মক আয়নে পরিণত করতে যে পরিমাণ শক্তির প্রয়োজন হয়, তার পরিমাণ।।
অথবা: "গ্যাসীয় অবস্থায় এক মোল গ্যাসীয় পরমাণু থেকে এক মোল ইলেকট্রন অপসারণ করে এক মোল ধনাত্মক আয়নে পরিণত করতে যে পরিমাণ শক্তির প্রয়োজন হয়, তাকে ঐ মৌলের আয়নিকরণ শক্তি বলে।
আয়নিকরণ বিভব শব্দটি অতীতে ব্যাপকভাবে ব্যবহৃত হলেও বর্তমানে ব্যবহৃত হয় না। আয়নিকরণ বিভব"
এর একক হল kilojoules পার মোল (kJ/mol) or kilocalories পার মোল (kcal/mol).
এটি "E" দ্বারা সূচিত হয়।
আয়নিকরণ শক্তি একক বিজ্ঞানের শাখাভেদে পরিবর্তিত হয়। পদার্থবিজ্ঞানে এর একক ইলেকট্রন ভোল্ট (eV), রসায়ন বিজ্ঞানে আয়নিকরণ শক্তিকে I.P দ্বারা প্রকাশ করা হয় এবং এর একক কিলোজুল (KJ)।
সর্বনিম্ন আয়নিকরণ শক্তিটবিশিষ্ট মৌল হলো সিজিয়াম (Cs) এবং এর মান ৩৭৫.৭ kJ/mol।
অপরদিকে, সর্বাধিক আয়নিকরণ শক্তিবিশিষ্ট মৌল হলো হিলিয়াম (He); এবং এর মান ২৩৭২ kJ/mol।
এখানে, হল গ্যাসীয় অবস্থায় একটি মৌল, হল একটি ইলেকট্রন অপসারণ করা ক্যাটায়ন এবং হল অপসারিত ইলেকট্রন।
n-তম 'ইলেকট্রন এর ক্ষেত্রে "আয়নিকরণ শক্তি" বলতে ইলেকট্রন সংখ্যা ("n"-1) পরিবর্তন সহ একটি ইলেকট্রন অপসারণ করতে প্রয়োজনীয় শক্তি কে বোঝায়। উদাহরণ সরূপ
প্রথম তিনটি আয়নিকরণ শক্তিকে নিম্নোক্ত ভাবে সংজ্ঞায়িত করা হয়:
আয়নিকরণ শক্তি একটি পর্যায়বৃত্ত ধর্ম।
পর্যায় সারণির একই পর্যায়ের বামের মৌলের আকার বড় অর্থাৎ পারমাণবিক ব্যাসার্ধ বেশি। আবার, একই গ্রুপের ওপরের মৌলের চেয়ে নিচের মৌলের আকার বড়। অর্থাৎ,পারমাণবিক ব্যাসার্ধ বেশি।
পারমাণবিক ব্যাসার্ধ কমলে আয়নিকরণ শক্তির মান বাড়ে, আর পারমাণবিক ব্যাসার্ধ বাড়লে আয়নিকরণ শক্তির মান কমে।
অর্থাৎ, একই পর্যায়ের বাম থেকে ডানে গেলে আয়নিকরণ শক্তির মান বৃদ্ধি পায়। একই গ্রুপের ওপর থেকে নিচে গেলে আয়নিকরণ শক্তি হ্রাস পায়।
পদার্থবিজ্ঞান এবং রসায়নে আয়নিকরণ শক্তির ভিন্ন ভিন্ন পরিমাণ ব্যবহার করা হয়ে থাকে।
পূর্বাঞ্চল পর্বতমালা

পূর্বাঞ্চল পর্বতমালা, যা পাটকাই নামেও পরিচিত, হচ্ছে উত্তর-পূর্ব ভারত ও মিয়ানমার সীমান্তে অবস্থিত পর্বতমালা। উত্তর-পূর্ব ভারতে এটি অরুণাচল প্রদেশ, আসাম ও নাগাল্যান্ড বিস্তৃত। এখন থেকে আসামের বুঢ়িদিহিং ও নদিহিং নদীর উৎপত্তি হয়েছে।
পাটকাই পর্বত বিশ্বের অন্যতম প্রসিদ্ধ স্থান। দ্বিতীয় বিশ্বযুদ্ধের সময় গাড়ি চলাচল করার জন্য ষ্টিলওয়েল পথ নির্মাণ করা হয়েছিল। অসমের রাজনৈতিক ইতিহাসের সহিত পাটকাইয়ের সম্পর্ক সুগভীর।চীনের য়ুনান প্রদেশে অবস্থিত মংমাও রাজ্য থেকে আগত রাজকুমার চুকাফা পাটকাই পর্বত অতিক্রম করে অসমে আহোম সাম্রাজ্য প্রতিষ্ঠা করেছিলেন। আহোম রাজ্য আক্রমণ করার জন্য মানেরা পাটকাইয়ের গিরিপথে অসমে এসেছিলেন। এই গিরিপথেই চিংফৌ, তাংসা, নক্তে ইত্যাদি বিভিন্ন জনগোষ্ঠীরা অসমে প্রবেশ করেন। কয়েকটি ছোট ছোট জনজাতি পাটকাইয়ের পাদদেশে স্থাপিত হয়েছিল।
অঞ্চলটি জৈব বৈচিত্র ও প্রাকৃতিক সম্পদের জন্য বিখ্যাত। অরুণাচলের নামদফা রাষ্ট্রীয় উদ্যান বিশ্ববিখ্যাত। এই রাষ্ট্রীয় উদ্যানে বাংলা বাঘ দেখা যায়। বিজ্ঞানীদের প্রকাশ করা এক গবেষণা পত্রের অনুযায়ী নামদফা অঞ্চলে ১৩ প্রকারের কেঁচো, ৫ প্রকারের জোক, ৪৩০ প্রকারের পতঙ্গ, ১৪০ প্রকারের প্রজাপতি, ৭৬ প্রকারের মাছ, ২৫ প্রকারের পাখি রয়েছে।
পাটকাই পর্বতে বিভিন্ন ক্ষুদ্র ক্ষুদ্র জনজাতির মানুষের আবাসস্থল। এই জনগোষ্ঠী সমূহের জীবন, সমাজ ও পরম্পরাগত সংস্কৃতি প্রাকৃতিক অবস্থার জন্য বিপন্ন হয়েছে। ইতোমধ্যে পাটকাই অঞ্চলে বসবাস করা কয়েকটি জনগোষ্ঠীর লোক তাদের মাতৃভাষা হারিয়েছেন। পাটকাইয়ে থাকা নগা জনগোষ্ঠীর কিছু লোক অরুণাচলের বহুসংখ্যক জনগোষ্ঠীর লোক এখানেই বসবাস করেন। এদের মধ্যে খামতি, চিংফৌ, টাংসা, টুটসা, নক্তে, ওয়াংসু ইত্যাদিরা উল্লেখযোগ্য জনজাতি। এই প্রধান জনজাতির মধ্যে উপজাতিও রয়েছে। টাংসা জনগোষ্ঠীর মধ্যে ১৮টি উপজাতি আছে।
এন১০৩ (বাংলাদেশ)

এন১০৩ (ইংরেজি: N103) বা কুয়াতলী ঘাটুরিয়া মহাসড়ক (ব্রাহ্মণবাড়িয়া শহর অংশ) বাংলাদেশের একটি মহাসড়ক।
৫ কিলোমিটার
কিলোওয়াট ঘণ্টা

কিলোওয়াট ঘণ্টা শক্তির একটি একক (প্রতীক : kWh, kW·h, or kW h ) যা ১০০০ ওয়াট-ঘণ্টা, বা ৩.৬ মেগাজুলের সমান।
যদি শক্তি একটি নির্দিষ্ট সময় ধরে নির্দিষ্ট হারে (ক্ষমতা) প্রবাহিত বা ব্যবহৃত হয় তাহলে কিলোওয়াট-ঘণ্টায় মোট শক্তির পরিমাণ হবে ক্ষমতা (কিলোওয়াাট) এবং সময়ের (ঘণ্টা) গুণফলের সমান। কিলোওয়াট-ঘণ্টা সাধারণত বৈদ্যুতিক মিটার দ্বারা ভোক্তাদের মাঝে বিতরণকৃত শক্তির জন্য একটি বিলিং একক হিসাবে ব্যবহৃত হয়।
কিলোওয়াট-ঘণ্টা (প্রতীক kWh) এক ঘণ্টার জন্য ব্যয়িত শক্তি এক কিলোওয়াট (১কিলোওয়াট) শক্তির সমতুল্য একটি একক।
এক ওয়াট 1 জুল / সে এর সমান। এক কিলোওয়াট-ঘণ্টা ৩.৬ মেগাজুলের সমান, যা এক ঘণ্টা ধরে এক হাজার ওয়াট হারে কাজ করলে যে শক্তি রুপান্তর হয় তার সমান।
শক্তির আন্তর্জাতিক একক (এস আই) হচ্ছে জুল। সময় এস আই একক নয় , তাই বলা যায় কিলোওয়াট ঘণ্টা শক্তির আন্তর্জাতিক একক নয়।
ব্রেস্ট (দ্ব্যর্থতা নিরসন)

ইংরেজি ব্রেস্ট শব্দ দিয়ে প্রাইমেট প্রাণীদের ধড়ের সামনের উপরের অংশ বুঝানো হয়।
ব্রেস্ট আরও কিছু অর্থে ব্যবহার হতে পারে:
রবার্ট স্টার্লিং

রবার্ট স্টার্লিং (; ১৩ নভেম্বর ১৯১৭ – ৩০ মে ২০০৬) একজন আমেরিকান চলচ্চিত্র এবং টেলিভিশন অভিনেতা ছিলেন।
পিটসবার্গ থেকে ৫০মাইল (৮০ কিলোমিটার) উত্তর-পশ্চিমে নিউ কাসল, পেনসিলভানিয়াতে উইলিয়াম স্টার্লিং হার্ট জন্মগ্রহণ করেন। তার পিতা নাম বিল হার্ট যিনি আমেরিকার মেজর বাস্কেটবল লীগের একজন বাস্কেটবল খেলোয়াড়। তিনি পিটসবার্গ বিশ্ববিদ্যালয়ে পড়ালেখা করেন এবং অভিনয় জগতে প্রবেশের আগে তিনি একটি পোশাক বিক্রয়িক হিসেবে কাজ করেন।
১৯৩৯ সালে কলাম্বিয়ান ছবির সঙ্গে স্বাক্ষরের পর, তিনি পশ্চিমা তারকা উইলিয়াম এস হার্ট সঙ্গে নাম সংক্রান্ত বিভ্রান্তি এড়ানোর জন্য নিজেই তার নাম রবার্ট স্টার্লিং রাখেন। ১৯৪৩ সালে তিনি যখন পশ্চিম টেক্সাসের মারফায় সেকেন্ড লেফটেন্যান্ট অফিসার হিসেবে ফ্লাইট প্রশিক্ষণে যোগ দিয়েছিলেন, তখন তার নাম আইনতভাবে পরিবর্তন করা হয় । ১৯৪১ সালে, স্টার্লিং মেট্রো গোল্ডয়িন মায়ের নামে একটি আমেরিকান মিডিয়া কোম্পানীতে গিয়েছিলেন। তিনি কয়েক বছরের জন্য সহঅিভিনেতা হিসেবে কাজ করেন। দ্বিতীয় বিশ্বযুদ্ধে মার্কিন যুক্তরাষ্ট্র সেনাবাহিনীর এয়ার কর্পস এর ফ্লাইট প্রশিক্ষক হিসেবে দায়িত্ব পালনের পর তিনি হলিউডে ফিরে আসেন। কিন্তু ঐ দশকের শেষের দিকে তার চলচ্চিত্র কেরিয়ার হুমকির মুখে পড়ে যায়।
স্টার্লিং দুইবার বিয়ে করেছিলেন। তার প্রথম বিবাহ ছিল ১৯৪৩ সালে, অভিনেত্রী-গায়িকা "অ্যান সোর্দানের" সাথে। তাদের সংসারে একটি কন্যা সন্তান, প্যাট্রিসিয়া (তিশা স্টার্লিং) জন্ম নেয়, যিনি পরিবর্তিতে অভিনয়কে পেশা হিসেবে বেছে নেন। ১৯৪৯ সালে সোর্দান এবং স্টার্লিং এর বিচ্ছেদ ঘটে। স্টার্লিং তার ব্রডওয়ে থিয়েটার আত্মপ্রকাশের পর পরই অভিনেত্রী-গায়িকা অ্যান জেফ্রিসের সাথে পরিচয় ঘটে এবং তারা ১৯৫১ সালে বিবাহ বন্ধনে আবদ্ধ হন এবং তার মৃত্যু পর্যন্ত তারা একসাথে সংসার করেন। তাদের সংসারে তিনটি পুত্র সন্তান জন্মগ্রহণ করে,তারা হল জেফ্রি, ডানা এবং টেইলর।
স্টার্লিং ক্যালিফোর্নিয়ার লস এঞ্জেলেসের ব্রেন্টউডে নিজ বাড়িতে ৮৮ বছর বয়সে ২০০৬ সালের ৩০ মে মঙ্গলবার মারা যান। তার ছেলে জেফ্রির মতে, স্টার্লিং মৃত্যু স্বাভাবিক ছিল, কিন্তু তার শেষ জীবনে তিনি বেশ কিছু রোগে আক্রান্ত ছিলেন।
এন১০৭ (বাংলাদেশ)

এন১০৭ (ইংরেজি: N107) বা কালুরঘাট-মনসার টেক মহাসড়ক বাংলাদেশের একটি মহাসড়ক, যেটি কালুরঘাট সেতুকে এন১ জাতীয় মহাসড়কের সাথে যুক্ত করেছে।
১০.৫ কিলোমিটার
এন১০৮ (বাংলাদেশ)

এন১০৮ (ইংরেজি: N108) বা কেরানীর হাট-বান্দরবান মহাসড়ক বাংলাদেশের একটি মহাসড়ক, যেটি সাতকানিয়া উপজেলার কেরানীর হাটে এন১ জাতীয় মহাসড়ককে বান্দরবানের সাথে যুক্ত করেছে।
২২.৫ কিলোমিটার
লেবাননের জাতীয় সঙ্গীত

আন-নাসিদ আল-ওয়াতিনিইয়্য আল-লেবানিয়্য (আরবি:النشيد الوطني اللبناني) () হল লেবাননের জাতীয় সঙ্গীত যা লিখেছেন রশিদ নাখ্যলে এবং সুরারোপ করেছেন ওয়াদিয়্য সাব্রা। ফ্রান্স কর্তৃক লেবানন ঘোষণাপত্র স্বাক্ষরের সাত বছর পর বৃহত্তর লেবানন গঠনের সময়ে জুলাই ১২, ১৯২৭ সালে লেবাননের জাতীয় সঙ্গীত গৃহীত হয়।
লেবাননের জাতীয় সঙ্গীত দেশব্যাপী একটি উন্মুক্ত প্রতিযোগিতার মাধ্যমে নির্বাচন করা হয়েছে।
১৯ শতকের শেষে বৈরুত এক্সপোজার এবং পশ্চিমা সংস্কৃতি দ্বারা প্রভাবিত হয়ে, ফরাসি প্রশিক্ষিত শিল্পী ওয়াদিয়্য সাব্রা ১৯২৫ সালে লেবাননের জাতীয় সঙ্গীতের সুরারোপ করেছেন।
ম্যাক্স সোরেনসেন

ম্যাক্স ক্রিস্টিয়ান সোরেনসেন (জন্ম: ১৮ নভেম্বর, ১৯৮৫) ট্রান্সভাল প্রদেশের জোহানেসবার্গে জন্মগ্রহণকারী দক্ষিণ আফ্রিকান বংশোদ্ভূত আইরিশ ক্রিকেটার। আয়ারল্যান্ড ক্রিকেট দলের অন্যতম সদস্য তিনি। ম্যাক্স সোরেনসেন ডানহাতি ব্যাটসম্যান হিসেবে দলে ভূমিকা রাখছেন। এছাড়াও ডানহাতে ফাস্ট-মিডিয়াম বোলিংয়ে পারদর্শী তিনি। বর্তমানে তিনি ডাবলিনভিত্তিক দ্য হিলস ক্রিকেট ক্লাবের পক্ষে খেলছেন।
ফেব্রুয়ারি, ২০১২ সালে কেনিয়া সফরে আয়ারল্যান্ড দলের সদস্যরূপে দলে অন্তর্ভুক্ত হন। এরপর ২০১২ সালের আইসিসি বিশ্ব টুয়েন্টি২০ বাছাইপর্বে অংশগ্রহণ করেন। কেনিয়ায় অনুষ্ঠিত আন্তঃমহাদেশীয় কাপে কেনিয়ার বিপক্ষে তার প্রথম-শ্রেণীর ক্রিকেটে অভিষেক ঘটে তার। স্পিন বোলারদের প্রাধান্যবিস্তারকারী ঐ খেলায় উভয় ইনিংসে যথাক্রমে হিরেন বরাইয়া ও নেহেমিয়া ওদিয়াম্বো'র শিকারে পরিণত হন তিন। দু'বারই শূন্য রানে প্যাভিলিয়নে রওয়ানা দেন তিনি। চার-দিনের ঐ খেলাটি দু'দিনে শেষ হয় যাতে আয়ারল্যান্ড নাটকীয়ভাবে ১০ রানে জয়লাভ করে।
২০১১-১২ মৌসুমে কেনিয়ার বিপক্ষে একদিনের আন্তর্জাতিক সিরিজে তেমন উল্লেখযোগ্য ভূমিকা না রাখা স্বত্ত্বেও টুয়েন্টি২০ আন্তর্জাতিকে অভিষিক্ত হন। রাকেপ প্যাটেল ও অ্যালেক্স ওবান্দা'র উইকেট লাভ করেন ও ২/১৭ নিয়ে আয়ারল্যান্ডকে জয়ে সহায়তা করেন। দ্বিতীয় টুয়েন্টি২০ আন্তর্জাতিকে রাগিব আগা'র উইকেট পান। এ খেলায়ও তার দল জয়লাভ করে।
১৮ জানুয়ারি, ২০১৫ তারিখে ক্রিকেট আয়ারল্যান্ড কর্তৃক তাকে আসন্ন বিশ্বকাপে দলের সদস্য করা হয়। আহত টিম মারতাগের স্থলে তিনি ২০১৫ সালের ক্রিকেট বিশ্বকাপে খেলার সুযোগ লাভ করেন।
সোবণশিরি নদী

সোবণশিরি নদী (; ) হচ্ছে ব্রহ্মপুত্র নদের উত্তর বাহিনী উপনদী। এটি তিব্বত এবং ভারতের অরুণাচল প্রদেশ ও অসমে বয়েছে। সোবণশিরির দৈর্ঘ্য , অববাহিকার কালি ১২,৬০০ বর্গমাইল। ব্রহ্মপুত্রের সর্ববৃহৎ উপনদী হচ্ছে সোবণশিরি। এটি ব্রহ্মপুত্রের জলরাশির ৭.৯২% জলের যোগান দেয়।
চীন দেশের হিমালয় পর্বতমালা থেকে সোবণশিরি নদীর উৎপত্তি হয়েছে।
সোবণশিরি নদী প্রথমে পূর্ব ও দক্ষিণ-পূর্বে বয়ে ভারতে প্রবেশ করে অসম উপত্যকায় দক্ষিণ দিকে বয়েছে। অসমের লখিমপুর জেলায় সোবণশিরি নদী ব্রহ্মপুত্রের নদের সহিত মিলিত হয়েছে।
ধনশিরি নদী

ধনশিরি নদী (; ) হচ্ছে আসামের গোলাঘাট জেলা ও নাগাল্যান্ডের ডিমাপুর জেলার মুখ্য নদী। এই নদীটি নাগাল্যান্ডের লাইসাং শৃঙ্গের থেকে উৎপত্তি হয়েছে। এর দৈর্ঘ্য হচ্ছে ৩৫২কি:মি। ধনশিরি নদীর অববাহিকার মোট কালি হচ্ছে ১২২০ বর্গ কি:মি:। 
ধনশিরি নদী অসমের কার্বি আংলং জেলা ও নাগাল্যান্ডের সীমান্তে বয়ে যাওয়ার জন্য এর তীরস্থ অঞ্চলে বিভিন্ন জীব-জন্তু দেখতে পাওয়া যায়। ধনশিরির এপাড়ে ধনশিরি সংরক্ষিত বনাঞ্চল ও ওপাড়ে ইন্টাঙ্কি রাষ্ট্রীয় উদ্যান ও ধনশিরির উভয়পাড়ে বিভিন্ন ধরনের উদ্ভিদ পাওয়া যায়।
ম্যাথু ক্রস

ম্যাথু হেনরি ক্রস (জন্ম: ১৫ অক্টোবর, ১৯৯২) অ্যাবরদিন এলাকায় জন্মগ্রহণকারী স্কটিশ ক্রিকেটার। স্কটল্যান্ড ক্রিকেট দলের অন্যতম সদস্য ম্যাথু ক্রস মূলতঃ উইকেট-রক্ষকের দায়িত্ব পালন করেন। এছাড়াও তিনি ইংল্যান্ডের কাউন্টি ক্রিকেটে নটিংহ্যামশায়ার দলে প্রতিনিধিত্ব করছেন। বর্তমানে তিনি লাফবোরা বিশ্ববিদ্যালয়ে প্রকৌশল বিষয়ে অধ্যয়ন করছেন।
নয় বছর বয়সে অ্যাবরদিনশায়ার ক্রিকেট ক্লাবের সদস্য হন। ২০১১ সালে অনুষ্ঠিত অনূর্ধ্ব-১৯ ক্রিকেট বিশ্বকাপে স্কটল্যান্ডের অনূর্ধ্ব-১৯ দলে সহঃ অধিনায়কের দায়িত্ব পালন করেছেন। লাফবোরা এমসিসিইউ ও স্কটল্যান্ডের অনূর্ধ্ব-১৯ দলে খেলোয়াড়ী মনোভাব আশাপ্রদ। এছাড়াও নটিংহ্যামশায়ার দ্বিতীয় একাদশে প্রতিনিধিত্ব করেন। ২০১৩ সালে অ্যাজিয়াস বোলে অনুষ্ঠিত ওয়াইবি৪০ খেলায় স্কটিশ সল্টাইজ দলের পক্ষে হ্যাম্পশায়ারের বিপক্ষে অভিষেক ঘটে।
২৩ জানুয়ারি, ২০১৩ তারিখে কানাডার বিপক্ষে তার একদিনের আন্তর্জাতিকে অভিষেক ঘটে। ২০১৩ সালে তার খেলার পরিসংখ্যান অনেকাংশেই বদলে যায় ও উন্নততর হয়। ফলশ্রুতিতে সংযুক্ত আরব আমিরাতে অনুষ্ঠিত ২০১৩ সালের টুয়েন্টি২০ বিশ্বকাপের বাছাইপর্বে স্কটল্যান্ডের টি২০ দলে তাকে মনোনীত করা হয়।
ম্যাট মচন

ম্যাথু উইলিয়াম মচন (; জন্ম: ১৫ ফেব্রুয়ারি, ১৯৯১) সাসেক্সের ব্রাইটনে জন্মগ্রহণকারী ইংরেজ বংশোদ্ভূত বিশিষ্ট স্কটিশ ক্রিকেটার। স্কটল্যান্ড ক্রিকেট দলের অন্যতম সদস্য ম্যাট মচন মূলতঃ বামহাতি ব্যাটসম্যান। এছাড়াও তিনি ডানহাতে অফ ব্রেক বোলিং করে থাকেন। হার্স্টপিয়ারপয়েন্ট কলেজ ও ব্রাইটন কলেজের সাবেক ছাত্র মচন কাউন্টি ক্রিকেটে সাসেক্স দলে খেলছেন।
২০০৬ সালে সাসেক্স দ্বিতীয় একাদশে খেলার সুযোগ পান। কেমব্রিজ এমসিসিইউ দলের বিপক্ষে সাসেক্সের হয়ে তার প্রথম-শ্রেণীর ক্রিকেটে অভিষেক ঘটে। ২০১১ মৌসুমে অক্সফোর্ড এমসিসিইউ ও নটিংহ্যামশায়ারের বিপক্ষে তিনি আরও দু'টি প্রথম-শ্রেণীর ক্রিকেটে অংশগ্রহণ করেন। তন্মধ্যে অক্সফোর্ড এমসিসিইউ দলের বিপক্ষে অভিষেক প্রথম-শ্রেণীর সেঞ্চুরি থেকে বঞ্চিত হন। অ্যালেক্স স্কটের বলে তার ইনিংস ৯৯ রানে থেমে যায়।
২০১০ সালে সফরকারী বাংলাদেশ একাদশের বিপক্ষে লিস্ট এ ক্রিকেটে অভিষেক হয়। মাশরাফি মর্তুজা'র বলে তিনি ১০ রানে আউট হন। তা স্বত্ত্বেও সাসেক্স দল ১৪৯ রানে জয়লাভ করে।
সেপ্টেম্বর, ২০১২ সালে স্কটল্যান্ড দলের সদস্য হিসেবে মনোনীত হন। দলটি ২০১২ সালের অক্টোবর মাসে দক্ষিণ আফ্রিকা সফর করে। ইংল্যান্ডে জন্মগ্রহণ করলেও স্কটিশ পিতা-মাতার সন্তান হওয়া স্কটল্যান্ড দলে খেলার সুযোগ পেয়েছেন তিনি।
৯ জানুয়ারি, ২০১৫ তারিখে ক্রিকেট স্কটল্যান্ড কর্তৃপক্ষ কাইল কোয়েতজারকে অধিনায়কত্ব করে তাদের ১৫-সদস্যের চূড়ান্ত তালিকা প্রকাশ করে। খেলায় তিনিও সদস্য মনোনীত হন। ২৬ ফেব্রুয়ারি তারিখে অনুষ্ঠিত গ্রুপ-পর্বের ৩য় খেলায় আফগানিস্তানের বিপক্ষে দলের পক্ষে সর্বোচ্চ ৩১ রান সংগ্রহ করেন ২৮ বল খেলে। এরফলে প্রথমবারের মতো স্কটল্যান্ড দল বিশ্বকাপে দুই শতাধিক রানের কোটা অতিক্রম করে। কিন্তু ঐ খেলায় তার দল মাত্র ১ উইকেটের ব্যবধানে নাটকীয়ভাবে পরাজিত হয়।
২০১৪–১৫ দুবাই ত্রি-দেশীয় সিরিজ

দুবাই ত্রি-দেশীয় সিরিজ ২০১৪-১৫ একটি আন্তর্জাতিক ক্রিকেট প্রতিযোগিতা যা সংযুক্ত আরব আমিরাতে ৮ থেকে ১৯ জানুয়ারি ২০১৫ পর্যন্ত অনুষ্ঠিত হয়। এটি ২০১৫ ক্রিকেট বিশ্বকাপের জন্য অনুশীলনমূলক হিসাবে আফগানিস্তান, আয়ারল্যান্ড এবং স্কটল্যান্ডের মধ্যকার একটি ত্রি-দেশীয় সিরিজ ছিল। প্রতিযোগিতার শেষ খেলায় কোন ফলাফল না হওয়ায় আয়ারল্যান্ড পয়েন্ট টেবিলের শীর্ষ দল হিসাবে প্রতিযোগিতা শেষ করে।
 ৭ জানুয়ারি ২০১৫ তারিখে টিম মারতাগের পা ভেঙ্গে যাওয়ায়, বিশ্বকাপ ও সর্বশেষ ম্যাচের জন্য টিম মারতাগের বদলে ম্যাক্স সোরেনসেনকে দলে অন্তর্ভুক্ত করা হয়।
একটি ম্যাচ কোন ফলাফল হয়নি হিসেবে ঘোষণা করা হলে, সেখানে রানের গড় প্রযোজ্য হবে না।
স্নো হোয়াইট

"স্নো হোয়াইট" বা "তুষারিণী আর সাত বামনের গল্প" হল একটি জার্মান রূপকথা। রূপকথা হিসেবে এটি সমগ্র ইউরোপে জনপ্রিয় এবং বর্তমানে বিশ্বের জনপ্রিয়তম রূপকথা কাহিনিগুলোর মধ্যে অন্যতম। ১৮১২ সালে গ্রিমভাইয়েরা (ইয়াকব গ্রিম ও ভিলহেলম গ্রিম) তাদের সংগৃহীত "গ্রিমভাইদের রূপকথার" প্রথম সংস্করণে এটি প্রকাশ করেন। গল্পটির শিরোনাম ছিল বা "তুষারিণী" ( বর্তমান বানান পদ্ধতি "Schneewittchen" ; উচ্চারণ "স্নেভিট্‌খেন") এবং এটি উক্ত সংস্করণের ৫৩ নম্বর কাহিনী। গ্রিমসরা ১৮৫৪ সালে গল্পটির চূড়ান্ত সংশোধন সম্পন্ন করে।
বাংলার প্রধানমন্ত্রী

বাংলার প্রধানমন্ত্রী ব্রিটিশ ভারতে অবিভক্ত বাংলার প্রধানমন্ত্রীর পদ ছিল। ভারত শাসন আইন ১৯৩৫ এর আওতায় এই পদ সৃষ্টি করা হয়। বঙ্গীয় আইন পরিষদের সাথে নেতার সাথে একই সময় এটির অবস্থান ছিল।
ব্রিটিশ ভারতে বাংলার প্রধানমন্ত্রী একটি প্রভাবশালী পদ ছিল। তবে তার শাসনসীমা ব্রিটিশ ঔপনিবেশিক গভর্নরের ক্ষমতার মধ্যে সীমাবদ্ধ ছিল। একটি ভারতীয় ফেডারেশন গঠনের ঘোষণা কংগ্রেসের বিরোধীতার জন্য বাস্তবায়িত হতে পারেনি। কংগ্রেস এককেন্দ্রীক সরকারের দাবি জানিয়েছিল। প্রধানমন্ত্রী এ কে ফজলুল হক ১৯৪০ সালে লাহোর প্রস্তাবে ভারতের পূর্ব ও উত্তর পশ্চিমাঞ্চল নিয়ে সার্বভৌম রাষ্ট্র গঠনের প্রস্তাব করেছিলেন।
এই পদটি দশ বছর (১৯৩৭-১৯৪৭) কার্যকর ছিল। ভারত বিভাগের পর এর বিলুপ্তি হয় এবং বিভাগের পর বাংলা পূর্ব ও পশ্চিম বাংলায় বিভক্ত হয়ে যায়। এই পদের উত্তরাধিকারী হিসেবে আধুনিককালের বাংলাদেশের প্রধানমন্ত্রী ও পশ্চিমবঙ্গের মুখ্যমন্ত্রীর পদকে উল্লেখ করা যায়।
অফিসটি ভারত সরকারের আইন 1935-এর অধীনে তৈরি করা হয়েছিল, যা বাংলাকে একটি দ্বিকক্ষ বিশিষ্ট আইনসভা প্রদান করেছিল, যার মধ্যে বেঙ্গল লেজিসলেটিভ কাউন্সিল এবং বেঙ্গল লেজিসলেটিভ অ্যাসেম্বলি রয়েছে। প্রধানমন্ত্রী নির্বাহী শাখার দায়িত্বে ছিলেন। বাংলার প্রধানমন্ত্রী লাহোর প্রস্তাব ঘোষণা এবং দ্বিতীয় বিশ্বযুদ্ধের সময় জাপানি আক্রমণ মোকাবেলা সহ প্যান-ইন্ডিয়ান রাজনীতিতে গুরুত্বপূর্ণ ভূমিকা পালন করেছিলেন।
ব্রিটিশ বিরোধী নীতির কারণে কংগ্রেস পার্টি অফিস বয়কট করে। অফিসটি তিনজন মুসলমানের হাতে ছিল। প্রথম প্রধানমন্ত্রী ছিলেন এ কে ফজলুল হক, সামন্তবাদ বিরোধী কৃষক প্রজা পার্টির নেতা। হক 1937 সালে সর্বভারতীয় মুসলিম লীগের সাথে তার প্রথম সরকার গঠন করেন। হক-শ্যামা জোট 1943 সাল পর্যন্ত স্থায়ী ছিল। হক স্যার খাজা নাজিমুদ্দিনের নেতৃত্বে একটি মুসলিম লীগ মন্ত্রকের স্থলাভিষিক্ত হন। একটি রক্ষণশীল ব্যক্তিত্ব, নাজিমুদ্দিন মন্ত্রিত্ব 1945 সাল পর্যন্ত স্থায়ী ছিল, যখন গভর্নরের শাসন জারি হয়েছিল। পরবর্তী নির্বাচনে এইচ এস সোহরাওয়ার্দী মুসলিম লীগকে সংখ্যাগরিষ্ঠতায় নিয়ে যান। সোহরাওয়ার্দী হিন্দু নেতাদের এবং ব্রিটিশ গভর্নরের সমর্থনে অবিভক্ত বাংলা চেয়েছিলেন; কিন্তু নোয়াখালী দাঙ্গা, ডাইরেক্ট অ্যাকশন ডে-র মতো চ্যালেঞ্জের মুখোমুখি হয়েছিল এবং সর্বভারতীয় কংগ্রেস পার্টি যে বাংলাকে বিভক্ত করার আহ্বান জানিয়েছিল তাও প্রত্যাখ্যান করেছিল।
<br>
</br>
ক্যালাম ম্যাকলিওড

ক্যালাম স্কট ম্যাকলিওড (জন্ম: ১৫ নভেম্বর, ১৯৮৮) ল্যানার্কশায়ারের গ্লাসগো এলাকায় জন্মগ্রহণকারী পেশাদার স্কটিশ ক্রিকেটার। স্কটল্যান্ড ক্রিকেট দলের অন্যতম সদস্য ক্যালাম ম্যাকলিওড দলে উদ্বোধনী ব্যাটসম্যান হিসেবে খেলছেন। ডানহাতে ব্যাটিংয়ের পাশাপাশি ডানহাতে ফাস্ট-মিডিয়াম বোলিং করে থাকেন।
শুরুতে ড্রাম্পেলিয়ার ক্রিকেট ক্লাবে খেলেন ম্যাকলিওড। এরপর স্কটিশ জাতীয় ক্রিকেট লীগের প্রিমিয়ার বিভাগে আডিংসটন ক্রিকেট ক্লাবে যোগ দেন। ২০০৬ সালে শ্রীলঙ্কায় অনুষ্ঠিত আইসিসি অনূর্ধ্ব-১৯ ক্রিকেট বিশ্বকাপে অংশ নেন। বয়সভিত্তিক দলে প্রায় ৭০ খেলায় অংশগ্রহণ করেন। এরপর ২০০৬ মৌসুমে ওয়ারউইকশায়ার দলের পক্ষে অনূর্ধ্ব-১৭, অনূর্ধ্ব-১৯ ও দ্বিতীয় একাদশে প্রতিনিধিত্ব করেন। ২০০৭ সালে চুক্তি নবায়ণের পর দ্বিতীয় একাদশের পক্ষে সর্বোচ্চ উইকেট সংগ্রহকারী ছিলেন ও কাউন্টি দলের ভোটে বর্ষসেরা দ্বিতীয় একাদশ খেলোয়াড় মনোনীত হন।
২০০৭ সালে সংযুক্ত আরব আমিরাতে অনুষ্ঠিত আন্তর্মহাদেশীয় কাপে স্কটল্যান্ডের পক্ষে প্রথম-শ্রেণীর ক্যাপ পড়ার গৌরব অর্জন করেন। এরফলে তিনি সর্বকনিষ্ঠ স্কটিশ খেলোয়াড়ের মর্যাদা পান। ১৮ আগস্ট, ২০০৮ তারিখে ইংল্যান্ডের বিপক্ষে একদিনের আন্তর্জাতিকে অভিষেক ঘটে তার। খেলায় তিনি ১১ বল মোকাবেলা করে অপরাজিত ১০* রান সংগ্রহ করেন। কিন্তু বৃষ্টির কারণে খেলা পরিত্যক্ত ঘোষিত হয়।
জুন, ২০০৯ সালের প্রথমদিকে আইসিসি বিশ্ব টুয়েন্টি২০ ক্রিকেট প্রতিযোগিতাকালীন ওয়ারউইকশায়ারের কোচিং কর্মকর্তা ম্যাকলিওডের বোলিংয়ের ধরনে ত্রুটি শনাক্ত করেন। জুলাই, ২০১০ সালে আন্তঃমহাদেশীয় কাপে কানাডার বিপক্ষে ৬ উইকেট প্রাপ্তির পর আম্পায়ারগণ আইসিসি বরাবরে তার বোলিং পর্যবেক্ষণ সংক্রান্ত বিষয়ে প্রতিবেদন প্রেরণ করেন।
ওয়ারউইকশায়ার ও ক্রিকেট স্কটল্যান্ড কর্তৃপক্ষ তার বোলিং সংশোধনে সহায়তা করে। তারপর আইসিসি কর্তৃপক্ষ বোলিং বিশ্লেষণ করে ঘরোয়া, জাতীয় ও আন্তর্জাতিক প্রতিযোগিতায় বোলিংয়ে উপযোগী হিসেবে গণ্য করে। এ সময় তিনি ব্যাটিংয়ে মনোযোগী হন।
জাবাল শামার আমিরাত

জাবাল শামার আমিরাত (আল রশিদ আমিরাত ও হাইল আমিরাত বলেও পরিচিত) ছিল আরবের নজদ অঞ্চলের একটি রাষ্ট্র। এটি ঊনবিংশ শতাব্দীর মধ্যভাগ থেকে ১৯২১ সাল পর্যন্ত অস্তিত্বশীল ছিল। জাবাল শামার অর্থ “শামারের পর্বত”। এর রাজধানী ছিল হাইল। আল রশিদ পরিবার ছিল এই রাজতান্ত্রিক রাষ্ট্রের শাসনকর্তা। এটি বর্তমান সৌদি আরব, ইরাক ও জর্ডানের অংশ নিয়ে গঠিত ছিল।
১৮৩৬ সালে জাবাল শামার আমিরাত প্রতিষ্ঠিত হয়। রাষ্ট্রের জীবনকালের অধিকাংশ সময় আল সৌদের সাথে নজদের নিয়ন্ত্রণ নিয়ে লড়াইয়ে কাটে। জাবাল শামারের শাসক রশিদিরা মুলায়দার যুদ্ধের পর ১৮৯১ সালে রিয়াদ থেকে সৌদিদের হটিয়ে দিতে সক্ষম হয়। এর ফলে দ্বিতীয় সৌদি রাষ্ট্র নজদ আমিরাতের বিলুপ্তি ঘটে এবং তা জাবাল শামার আমিরাতের অন্তর্ভুক্ত হয়।
সৌদিরা এরপর ঘটনার আড়ালে সরে যায় এবং কুয়েতে নির্বাসিত হয়। রশিদিরা উসমানীয় সাম্রাজ্যের সাথে মিত্রতা স্থাপন করে। উনিশ শতকে উসমানীয়দের প্রভাব হ্রাস পাওয়ার পর থেকে এই মিত্রতা হ্রাস পেতে থাকে।
১৯০২ সালে আবদুল আজিজ ইবনে সৌদ রিয়াদ দখল করতে সক্ষম হন এবং এই অঞ্চল জয়ের জন্য অভিযান শুরু করেন। এই অভিযানে সৌদিরা সফল হয়। বেশ কিছু সংঘর্ষের পর সৌদি ও রশিদিরা পূর্ণ মাত্রায় লড়াইয়ে অবতীর্ণ হয়। এ যুদ্ধে রশিদিরা শোচনীয়ভাবে পরাজিত হয়। রশিদি আমির আবদুল আজিজ ইবনে মিতাব আল রশিদ এতে নিহত হন।
আমিরের মৃত্যুর পর জাবাল শামার ক্রমান্বয়ে পতনের দিকে ধাবিত হয়। আবদুল আজিজ ইবনে সৌদ ব্রিটিশ সাম্রাজ্যের সাথে মিত্রতা স্থাপন করেন। অন্যদিকে রশিদিরা ব্রিটিশদের প্রতিপক্ষ উসমানীয় সাম্রাজ্যের মিত্র ছিল। প্রথম বিশ্বযুদ্ধ থেকে ইবনে সৌদ বেশ ক্ষমতাশালী হয়ে উঠেন।
১৯২১ সালে সৌদি অভিযানে হাইল বিজয় হওয়ার পর জাবাল শামার আমিরাতের পতন হয়। ১৯২১ সালের ২ নভেম্বর আমিরাত সৌদিদের কাছে আত্মসমর্পণ করে এবং তা নজদ সালতানাতের সাথে একীভূত হয়। সৌদি ও ব্রিটিশদের দ্বারা বহিষ্কৃত হওয়ার কারণে বর্তমানে শামারের অধিকাংশ জেবালি সিরিয়া ও ইরাকে বসবাস করে।
ঐতিহাসিকভাবে আমিরাত আলফালফা উৎপাদন করত।
দিলীপ মেন্ডিস

লুইস রোহন দিলীপ মেন্ডিস (; জন্ম: ২৫ আগস্ট, ১৯৫২) মোরাতুয়ায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের অধিনায়কের দায়িত্বে ছিলেন।
১৯৮২ থেকে ১৯৮৫ সালের মধ্যবর্তী সময়কালে শ্রীলঙ্কা দলের অন্যতম সেরা ব্যাটসম্যান দিলীপ মেন্ডিস বর্তমানে ওমান ক্রিকেট দলের কোচের দায়িত্বে রয়েছেন।
১৯৭২ সালে সফরকারী তামিলনাড়ু দলের বিপক্ষে আন্তর্জাতিক মর্যাদাবিহীন খেলায় তার অভিষেক ঘটে। প্রথম ইনিংসে সর্বোচ্চ ৫২ ও দ্বিতীয় ইনিংসে ৩৪ করলেও তার দল ইনিংস পরাজয় এড়াতে পারেনি।
১৯৭৫ সালে প্রথম একদিনের আন্তর্জাতিকে অংশগ্রহণ করেন। ওয়েস্ট ইন্ডিজের বিপক্ষে অনুষ্ঠিত ঐ খেলায় তিনি মাত্র ৮ রান সংগ্রহ করেন। এর সাত বছর পর ১৭ ফেব্রুয়ারি, ১৯৮২ তারিখে অন্যান্য শ্রীলঙ্কানের সাথে তারও একযোগে টেস্ট অভিষেক হয়। ইংল্যান্ডের বিপক্ষে অনুষ্ঠিত টেস্টে চার নম্বরে ব্যাটিংয়ে নেমে ১৭ ও ২৭ রান করেন। খেলায় তার দল সাত উইকেটে পরাভূত হয়। পরবর্তী আট ইনিংসে তিনি একটিমাত্র অর্ধ-শতকের দেখা পান। পাকিস্তানের বিপক্ষে তিন টেস্ট সিরিজের প্রথমটিতে এই অর্ধ-শতক সংগ্রহ করেন।
১৯৮২ সালের শরতে ভারত সফরে মেন্ডিস তার স্বরূপ মেলে ধরেন। ১১ রানে ২ উইকেটের পতনের পর রয় ডায়াসের সাথে তৃতীয় উইকেটে ১৫৩ রান তোলেন। মেন্ডিস তার অভিষেক সেঞ্চুরি পান ও শ্রীলঙ্কাকে প্রথম দিন অতিবাহিত করতে সহায়তা করেন। তারপর ভারতীয় দল ৫৬৬/৬ ডিক্লেয়ার করলে শ্রীলঙ্কা ড্রয়ের চেষ্টা চালায়। উদ্বোধনী ব্যাটসম্যানদ্বয় দ্রুত প্যাভিলিয়নে ফিরে আসলে মেন্ডিস পুনরায় ১০৫ রান সংগ্রহ করে দলকে পঞ্চম দিনের চা-বিরতি পর্যন্ত নিয়ে যান। তার সাহসী পদক্ষেপে দল প্রথমবারের মতো টেস্ট ড্র করতে সক্ষম হয়।
১৯৮৩ সালের ক্রিকেট বিশ্বকাপে মেন্ডিস তার তৃতীয় ওডিআই অর্ধ-শতক করেন। কিন্তু সম্মানজনক রান তোলার পরও দল হেরে যায়। অথচ, শূন্য রান তোলেও শ্রীলঙ্কা দল একমাত্র জয়ের সন্ধান পেয়েছিল।
ভোলা সরকারি কলেজ

ভোলা সরকারি কলেজ ভোলা শহরের যুগিরঘোল, ভোলা- চরফ্যাসন সড়ক সংলগ্ন এলাকায় অবস্থিত একটি সরকারি শিক্ষাপ্রতিষ্ঠান। ভোলা সরকারি কলেজ বরিশাল বিভাগ এর নামকরা কলেজগুলোর মধ্যে অন্যতম এবং জেলার প্রধান কলেজ। ১৯৬২ খ্রিষ্টাব্দে প্রতিষ্ঠিত কলেজটি ভোলা জেলার প্রাচীনতম এবং দক্ষিণ বাংলার অন্যতম শ্রেষ্ঠ বিদ্যাপীঠ। ১৯৭৯ সালে জাতীয়করণকৃত এই প্রতিষ্ঠানটি "জাতীয় শিক্ষানীতি-২০১০" এর আলোকে মানসম্মত আধুনিক ও যুগোপযোগী শিক্ষার নিরন্তন প্রচেষ্টা চালিয়ে এই দ্বীপ জেলায় জ্ঞান এর আলো ছড়িয়ে দিচ্ছে। এ কলেজে উচ্চমাধ্যমিক এবং স্নাতক পর্যায়ের শিক্ষা কার্যক্রম পরিচালিত হয়ে থাকে। কলেজটি নয়নাভিরাম ও মনোমুগ্ধকর প্রাকৃতিক পরিবেশে ঘেরা। এই কলেজ বাংলাদেশ জাতীয় বিশ্ববিদ্যালয় এর অধিভুক্ত। জাতীয় বিশ্ববিদ্যালয়ের অধিভুক্ত শ্রেষ্ঠ কলেজগুলোর মধ্যে ভোলা সরকারী কলেজ প্রথম সারিতে অবস্থান করছে। প্রতি বছর এইচএসসি পরীক্ষায় ভালো ফলাফল করে আসছে। শিক্ষকদের তত্বাবধায়ন ও নিবিড় পরিচর্যার ফলে কলেজের শিক্ষার্থীরা ঢাকা বিশ্ববিদ্যালয়, বুয়েট এবং মেডিকেলে ভর্তির সুযোগ পাচ্ছে। দেশ-বিদেশে এ কলেজের শিক্ষার্থীরা সুনাম কুড়িয়ে যাচ্ছে এবং ভালো অবস্থানে নিজেদের জায়গা করে নিচ্ছে।
বাংলাদেশের বৃহত্তম দ্বীপ ভোলার অনগ্রসর জনগোষ্ঠীর উন্নয়নের লক্ষ্যে তৎকালীন জেলা প্রশাসক জনাব আব্দুল আজীজ এবং কয়েকজন বিদ্যোৎসাহী ব্যক্তির উদ্যোগে ১৫ সেপ্টেম্বর ১৯৬২ খ্রিষ্টাব্দে একাদশ বিজ্ঞান, বাণিজ্য ও মানবিক বিভাগ নিয়ে বেসরকারি রুপে ভোলা কলেজ যাত্রা শুরু করে। ১৯৬৩-৬৪ শিক্ষাবর্ষে কলেজটিতে ডিগ্রি (পাস) কোর্স চালু হয়। ১৯৭৯ সালের ৭ই মে কলেজটিকে জাতীয়করণ করা হয়। ১৯৬২ সালে কলেজটি প্রতিষ্ঠার প্রাথমিক পর্যায়ের ক্লাসসমূহ অনুষ্ঠিত হত। বর্তমান আব্দুর রব মাধ্যমিক বিদ্যালয়ে। অতঃপর ভোলার বিদ্যোৎসাহী ব্যক্তিদের অক্লান্ত ও নিরলস প্রচেষ্টায় কলেজের নাম এ ক্রয়কৃত জমিতে টিনের ঘর নির্মাণ করে কলেজটির কার্যক্রম পুরোমাত্রায় চালু হয়। ১৯৬৬-৬৭ খ্রিষ্টাব্দে পাকা ভবনের নির্মাণ কাজ চালু হয় এবং পরবর্তী সময় পাকা ভবনটি বিভিন্ন রুপ সংস্কার হয়ে বর্তমান রূপ লাভ করেছে।
কলেজে 'শাহবাজখান ছাত্রাবাস' ও 'কবি নজরুল ইসলাম ছাত্রাবাস' নামে দুইটি ছাত্রাবাস আছে। এছাড়াও ৫০০ শয্যা বিশিষ্ট নতুন ২টি ছাত্রাবাস নির্মাণাধীন রয়েছে। আবাসন ও ছাত্রাবাস কমিটির তত্ত্বাবধানে ছাত্রাবাসগুলো পরিচালিত হয়। এছাড়াও ছাত্রদের জন্য ২০ শয্যা বিশিষ্ট ডরমেটরী রয়েছে, ছাত্রীদের জন্য একটি ৫ তলা ছাত্রীনিবাস রয়েছে ।
কলেজের অভ্যন্তরেই বিশাল আকৃতির ঐতিহাসিক কলেজ মাঠ অবস্থিত। এখানে বিভিন্ন বিভাগীয় পর্যায়ের খেলাধুলা অনুষ্ঠিত হয়।
ভোলা সরকারি কলেজ এর গ্রন্থাগার বরিশাল বিভাগের প্রাচীনতম গ্রন্থাগার এর মধ্যে একটি। কলেজে একটি কেন্দ্রীয় ও ১৬টি বিভাগীয় সেমিনার গ্রন্থাগার রয়েছে। কেন্দ্রীয় গ্রন্থাগারে ১৫৭১৮টি এবং বিভাগীয় সেমিনার গ্রন্থাগার গুলোতে প্রায় ২০,০০০ বই রয়েছে। এছাড়াও ছাত্র ছাত্রীদের জন্য কলেজ গ্রন্থাগারে দৈনিক, সাপ্তাহিক,পাক্ষিক এবং মাসিক পত্রপত্রিকার ব্যবস্থা রয়েছে।"পাঠচক্র" নামে একটি সংগঠন রয়েছে, যে সংগঠনটি সপ্তাহের নির্দিষ্ট দিনে নির্ধারিত বই নিয়ে আলোচনা করে।
দিরিয়া আমিরাত

দিরিয়া আমিরাত ছিল প্রথম সৌদি রাষ্ট্র। ১৭৪৪ সালে (১১৫৭ হিজরি) এটি প্রতিষ্ঠিত হয়। মুহাম্মদ ইবনে সৌদ ও মুহাম্মদ ইবনে আবদুল ওয়াহাবের মধ্যে মিত্রতা স্থাপনের পর এর প্রতিষ্ঠা হয়। একে ওয়াহাবিরা তাওহিদের বিশ্বাসের পুনপ্রতিষ্ঠা হিসেবে দেখেন। অনেক সালাফির দৃষ্টিতে এটি বৃহৎ পরিসরে সালাফি সংস্কার আন্দোলনের সূচনা। ১৭৪৪ সালে মুহাম্মদ বিন আবদুল ওয়াহাব ও মুহাম্মদ বিন সৌদ লক্ষ্য অর্জনের জন্য নিয়োজিত হন। মুহাম্মদ বিন সৌদের পুত্র আবদুল আজিজ বিন মুহাম্মদের সাথে মুহাম্মদ বিন আবদুল ওয়াহাবের মেয়ের বিয়ে তাদের পরিবারকে নিকটে আনে। এই মিত্রতা বর্তমান কালেও বিদ্যমান রয়েছে। দিরিয়া আমিরাতের রাজধানী দিরিয়াহকে ২০১০ সালে  ইউনেস্কো বিশ্ব ঐতিহ্যের তালিকায় স্থান দেয়।
নজদ ও এরপর পূর্বাঞ্চলীয় উপকূল যার দৈর্ঘ্য কুয়েত থেকে ওমানের উত্তর সীমানা পর্যন্ত, তা জয়ের মাধ্যমে আল সৌদ পরিবার ও তার মিত্ররা আরবের প্রধান সার্বভৌম শক্তি হিসেবে আত্মপ্রকাশ করে। অধিকন্তু সৌদিরা আসিরের উচ্চভূমি তাদের অধীনে নিয়ে আসে। এসময় মুহাম্মদ বিন আবদুল ওয়াহাব বিভিন্ন জনগণ ও পন্ডিতদেরকে জিহাদে যোগদানের জন্য চিঠি লিখতে থাকেন যাতে তাদের দেশ যেমন ইরাক, মিশর, ভারত, ইয়েমেন ও সিরিয়াতে থাকা অনৈসিলামিক উপাদান দূরীভূত হয়। বেশ কিছু সামরিক অভিযানের পর মুহাম্মদ বিন সৌদ ১৭৬৫ সালে মৃত্যুবরণ করেন। তার পুত্র আবদুল আজিজ বিন মুহাম্মদ তার উত্তরসুরি হন। সৌদি সেনারা ১৮০১ সালে শিয়াদের নিকট পবিত্র বলে বিবেচিত কারবালা শহরে আক্রমণ চালায়। সেখানে থাকা সুফিদের নিদর্শন ও স্মৃতিমূলক বস্তুগুলো ধ্বংস করে ফেলা হয়। সালাফি মতাদর্শে এসবকে শিরক হিসেবে বিবেচনা করা হয়। মুহাম্মদ বিন আবদুল ওয়াহাবের মৃত্যুর ১১ বছর পর আবদুল আজিজ বিন মুহাম্মদের পুত্র সৌদ বিন আবদুল আজিজ বিন মুহাম্মদ বিন সৌদ হেজাজ তার নিজের নিয়ন্ত্রণে আনার জন্য অভিযানে বের হন। প্রথমে তাইফ শহর জয় করা হয়। এরপর দুই পবিত্র শহর মক্কা ও মদিনা তার দখলে আসে। এই ঘটনা উসমানীয় সাম্রাজ্যের কর্তৃত্বের প্রতি চ্যালেঞ্জ হিসেবে দেখা দেয়। ১৫১৭ সাল থেকে উসমানীয়রা এই দুই শহর শাসনের দায়িত্ব পালন করছিল।
উসমানীয়রা আল সৌদকে দুর্বল করার দায়িত্ব মিশরের উসমানীয় শাসক মুহাম্মদ আলি পাশার হাতে অর্পণ করে। এর মাধ্যমে উসমানীয়-সৌদি যুদ্ধ শুরু হয়। মুহাম্মদ আলি পাশা সমুদ্রপথে তার সেনাদের হেজাজে পাঠান। তার পুত্র ইবরাহিম পাশা উসমানীয় সেনাদের নজদের কেন্দ্র পর্যন্ত নেতৃত্ব দেন। তারা একের পর এক শহর জয় করে। সৌদের উত্তরসুরি তার পুত্র আবদুল্লাহ বিন সৌদ হারানো অঞ্চল পুনরুদ্ধারে ব্যর্থ হন। শেষপর্যন্ত ইবরাহিম পাশা সৌদি রাজধানী দিরিয়া পৌছে যান এবং কয়েকমাস পর্যন্ত একে অবরোধ করা হয়। ১৮১৮ সালের শীতকালে দিরিয়া আত্মসমর্পণ করে। ইবরাহিম পাশা আল সৌদ ও মুহাম্মদ ইবনে আবদুল ওয়াহাব পরিবারের অনেক সদস্যকে মিশর ও উসমানীয় রাজধানী কনস্টান্টিনোপলে পাঠিয়ে দেন। চলে যাওয়ার পূর্বে তিনি দিরিয়া ধ্বংস করে দেয়ার আদেশ দেন। আবদুল্লাহ বিন সৌদকে কনস্টান্টিনোপলে মৃত্যুদন্ডে দণ্ডিত করা হয়। শিরচ্ছেদের পর তার মাথা বসফরাসে নিক্ষেপ করা হয়। এভাবে প্রথম সৌদি রাষ্ট্রের পতন ঘটে। তবে সালাফি আন্দোলন ও আল সৌদ পরিবারের বেঁচে যাওয়া সদস্যরা দ্বিতীয় সৌদি রাষ্ট্র প্রতিষ্ঠা করে যা ১৮৯১ সাল পর্যন্ত টিকে ছিল। পরবর্তীতে সৌদি আরব নামে তৃতীয় সৌদি রাষ্ট্র প্রতিষ্ঠিত হয়।
নজদ আমিরাত

নজদ আমিরাত ছিল দ্বিতীয় সৌদি রাষ্ট্র। এটি উনিশ শতকের শেষ দশক পর্যন্ত অস্তিত্বশীল ছিল। ১৮১৮ সালে উসমানীয় সাম্রাজ্য কর্তৃক ধ্বংস হওয়ার পর সৌদি শাসন মধ্য ও পূর্বাঞ্চলীয় আরবে প্রতিষ্ঠিত হয়। প্রথম সৌদি রাষ্ট্রের তুলনায় দ্বিতীয় রাষ্ট্রের আকার ছোট ছিল। সৌদি নেতৃবৃন্দকে ইমাম বলে সম্বোধন করা হত।
এই সময়কাল সৌদি পরিবারের মধ্য অভ্যন্তরীণ বিবাদের জন্যও চিহ্নিত হয়। এর ফলে রাজবংশের পতন হয়। ১৮২৪ সালে তুর্কি বিন আবদুল্লাহ বিন মুহাম্মদ মিশরীয়দের কাছ থেকে রিয়াদ পুনরায় দখল করে নেন। একে সাধারণত দ্বিতীয় সৌদি রাষ্ট্রের সূচনা হিসেবে এবং ১৮৯১ সালের মুলায়দার যুদ্ধ সমাপ্তি হিসেবে গণ্য করা হয়। এই যুদ্ধ শেষ সৌদি ইমাম আবদুর রহমান বিন ফয়সালের অনুগত বাহিনী এবং হাইলের আল রশিদ পরিবারের মধ্যে সংঘটিত হয়।
দ্বিতীয় রাষ্ট্রের শাসকগণ হলেন,
আল রশিদ

আল রশিদ বা রশিদ পরিবার ( ; ) ছিল আরব উপদ্বীপের জাবাল শামার আমিরাত নামক রাষ্ট্রের শাসনকারী রাজবংশ। নজদের আল সৌদ পরিবার তাদের প্রতিপক্ষ ছিল। নজদের উত্তরের হাইল শহর ছিল আল রশিদের কেন্দ্র। হজ্জযাত্রীদের যাতায়াত রুট ও বাণিজ্যের মাধ্যমে তারা সম্পদ অর্জন করে। এই শহরের শাসকরা ছিলেন আবদুল্লাহ ইবনে রশিদের সন্তান।
আল রশিদ নামটি বংশের প্রধান আবদুল্লাহ ইবনে রশিদের নাম থেকে উৎপত্তি হয়। প্রথম আমির আবদুল্লাহ ইবনে রশিদ হাইল আমিরাত প্রতিষ্ঠা করেন। রশিদি আমিররা উসমানীয় সাম্রাজ্যের সাথে ঘনিষ্ঠ মিত্রতা স্থাপন করে। উসমানীয়রা দুর্বল হয়ে পড়ার পর মিত্রতা শিথিল হয়ে পড়ে।
১৮৯০ সালে রশিদিরা রিয়াদ দখল করে নেয় এবং আল সৌদের সদস্যদের পরাজিত করে। তারা প্রথমে বাহরাইন, পরে কাতার ও সবশেষে কুয়েতে নির্বাসিত হয়।
অন্যান্য আরব রাজবংশের মত রশিদিদের ক্ষেত্রেও শাসনের সাধারণ গ্রহণযোগ্যতা নিয়ে সমস্যা দেখা দেয়। অভ্যন্তরীণ বিবাদের বিষয় ছিল মূলত আমিরের উত্তরাধিকার কি তার ভাইদের মাধ্যমে নাকি পুত্রদের মাধ্যমে হাতবদল হবে। এসকল অভ্যন্তরীণ বিভক্তির ফলে রক্তপাতের ঘটনা ঘটে। উনিশ শতকের শেষ বছরগুলোতে ছয়জন রশিদি নেতা সহিংসভাবে মৃত্যুবরণ করেন। তবে রশিদি পরিবার শাসনকার্য চালিয়ে যায় এবং সৌদি-রশিদি যুদ্ধে একসাথে অংশ নেয়।
বিশ শতকের প্রথম বিশ বছর আরব উপদ্বীপে বেশ দীর্ঘ সময় ধরে যুদ্ধ চলে। এসময় সৌদি ও তাদের মিত্ররা আরব উপদ্বীপকে তাদের নিজেদের শাসনের অধীনে একত্রীকরণ করতে থাকে। আল রশিদ অন্যান্য গোত্রগুলোকে তাদের পক্ষে আনতে গেলে তা ব্যর্থ হয়। ১৯২১ সাল নাগাদ হাইল ইবনে সৌদের হাতে চলে আসে। ইবনে সৌদের পক্ষে মধ্য আরবের বেশিরভাগ গোত্রের সমর্থন ছিল।
Many foreign travellers visited the Rashidi amirs at Ha'il and described their impressions in journals and books, including:
সৌদি-রশিদি যুদ্ধ

সৌদি-রশিদি যুদ্ধ ১৯০৩ থেকে ১৯০৭ সালের মধ্যে সংঘটিত হয়। একে প্রথম সৌদি-রশিদি যুদ্ধ বা কাসিমের যুদ্ধও বলা হয়। এতে একপক্ষে সৌদিদের নেতৃত্বাধীন নবগঠিত রিয়াদ আমিরাত ও অন্যপক্ষে আল রশিদের নেতৃত্বাধীন জাবাল শামার আমিরাত লড়াই করে। ১৯০৬ সালের ১৩ এপ্রিল আল কাসিম অঞ্চল সৌদিরা দখল করে নেয়ার পর যুদ্ধ সমাপ্ত হয়। তবে ১৯০৭ সাল পর্যন্ত কিছু সংঘর্ষের ঘটনা ঘটে।
এসময় যেসব যুদ্ধ তার মধ্যে রয়েছে
শেন ওয়ার্ড

শেন থমাস ওয়ার্ড () (জন্ম ১৯ অক্টোবর ১৯৮৪) একজন ব্রিটিশ পপ গায়ক, যিনি ব্রিটিশ বিখ্যাত সঙ্গীত প্রতিযোগিতা এক্স ফেক্টর এর দ্বিতীয় পর্বের বিজয়ী ছিলেন।
শেন মেনচেস্টারের টেমসাইডে জন্মগ্রহণ করেন। তার বাবা নাম মার্টিন এবং মাতার নাম ফিলোমেনা। তার দুইটি জমজ বোন ইম্মা এবং পাঁচটি (মার্ক, মার্টিন, মিচেল, লিজা এবং লিওনা)সহোদর ভাই রয়েছে। তিনি ব্রিটিশ ফুটবল ক্লাব ম্যানচেস্টার ইউনাইটেড এর একজন ভক্ত। এক্স ফেক্টর এ অংশগ্রহণের পূর্বে শেন ডেসটিনি নামে একটি ব্যান্ডের সাথ যুক্ত ছিলেন, যেখানে তার সহশিল্পঅ হিসেবে দুইজন মহিলা ট্রেসি মারফি এবং ট্রেসি লিলেও ছিলেন। শেন ওয়ার্ড ২০০৩ সাল থেকে ফায়ে মেকিবার এর সঙ্গে সম্পর্ক গড়ে তুলেন। ২০১২ সালের সেপ্টেম্বরে এই দম্পতির বাগদান অনুষ্ঠিত হয়।
২০০৫ সালের শুরুর দিকে শেন এক্স ফেক্টর এর অডিশনে অংশগ্রহণ করেন। নিজের গায়কির মাধ্যেমে বিচারকদের সন্তুষ্টি অর্জনের মাধ্যমে পরবর্তী রাউন্ডে চলে যান। নিজের সঙ্গীত প্রতিভা দিয়ে তিনি এক্স ফেক্টর এর মুকুট নিজের মাথায় তুলেন্।
দিলামের যুদ্ধ

দিলামের যুদ্ধ (২৭ জানুয়ারি ১৯০৩) সৌদি আরবের একত্রীকরণ সময়ের একটি গুরুত্বপূর্ণ যুদ্ধ। এটি ১৯০৩ সালের ২৭ জানুয়ারি রিয়াদের দক্ষিণের দিলাম শহরে রশিদি ও সৌদিদের মধ্যে সংঘটিত হয়।
রিয়াদ বিজয়ের পর ইবনে সৌদ উড়ো খবরের মাধ্যমে রশিদিদের বিভ্রান্ত করার পরিকল্পনা নেন। তিনি রিয়াদে ১,০০০ যোদ্ধা প্রস্তুত করেন এবং ৩,৫০০ যোদ্ধা নিয়ে শহর ত্যাগ করেন। এরপর দিলাম জয় করা হয়। রশিদিরা দিলামের নিয়ন্ত্রণ লাভের জন্য ইবনে সৌদকে অনুসরণ করে। এই যুদ্ধে রশিদিদের পক্ষে ২৫০ জন নিহত হয় এবং নজদের দক্ষিণের নিয়ন্ত্রণ তাদের সম্পূর্ণরূপে হারাতে হয়।
জুনাগড় রাজ্য

জুনাগড় (গুজরাতি: જુનાગઢ) মুসলিম শাসক দ্বারা শাসিত ব্রিটিশ ভারতের একটি দেশীয় রাজ্য ছিল। ১৯৪৯ খ্রিষ্টাব্দে এই রাজ্যকে ভারতে অন্তর্ভুক্ত করা হয়। ১৯৪৮ সালের গণভোটে বিপুলসংখ্যক মানুষ ভারতে যোগদানের পক্ষে মত দেন।
১৭৪৮ খ্রিষ্টাব্দে জুনাগড়ের ফৌজদার মহম্মদ বাহাদুর খানজী মুঘল শাসনকর্তাকে জুনাগড় থেকে বিতাড়িত করে স্বাধীনতা ঘোষণা করে নবাব উপাধি ধারণ করেন ও জুনাগড় রাজ্যে বাবি রাজবংশের প্রতিষ্ঠা করেন। তার পুত্র প্রথম মহম্মদ মহবত খানজী ১৭৫৮ খ্রিষ্টাব্দে সিংহাসনে আরোহণ করেন কিন্তু দুই বছরের মধ্যে তার মাতুল মুজফফর খানজী তাকে সিংহাসনচ্যূত করে বন্দী করেন। ১৭৬২ খ্রিষ্টাব্দে রাধনপুর রাজ্যের নবাব জওয়ান মর্দ খান মুজফফর খানজীকে পরাজিত করে জুনাগড় রাজ্যকে নিজের রাজ্যভুক্ত করলে প্রথম মহম্মদ মহবত খানজী কারাগার থেকে মুক্তিলাভ করে পুনরায় সিংহাসন লাভ করেন।
এই রাজবংশের ষষ্ঠ নবাব দ্বিতীয় মহম্মদ বাহাদুর খানজীর শাসনকালে ১৮১২ খ্রিষ্টাব্দে ঊমর মুখসম নামক আনন্দ রাও গায়কওয়াড়ের একজন কর্মী দ্বিতীয় মহম্মদ বাহাদুর খানজীর সাথে চুক্তি করে তার নিকট হতে অমরেলি, কোডিনর, দামনগর ও শিয়ানগরের কিছু অংশ বরোদা রাজ্যের অন্তর্ভুক্ত করেন। পরবর্তীকালে ঊমর মুখসম নবাবের বিরুদ্ধে অস্ত্রধারণ করলে নবাব ব্রিটিশদের সাহায্য প্রার্থনা করেন। ১৮১৬ খ্রিষ্টাব্দে ব্রিটিশরা তাকে ঊমর মুখসমকে জুনাগড় থেকে বিতাড়ণ করেন। ১৮২২ খ্রিষ্টাব্দে নবাব প্রত্যক্ষ ভাবে কর সংগ্রহের অধিকার ত্যাগ করেন ও ব্রিটিশদের মাধ্যমেই কর সংগ্রহের প্রতিশ্রুতি দেন।
১৯৪৭ খ্রিষ্টাব্দের ১৮ই জুলাই ভারতীয় স্বাধীনতা অধিনিয়ম ১৯৪৭ পাশ হলে ভারত ও পাকিস্তান নামক দুইটি রাষ্ট্রের জন্মের সিদ্ধান্তের পাশাপাশি দেশীয় রাজ্যগুলিকে এই দুই রাষ্ট্রে যোগ দেওয়া বা স্বাধীন থাকার মধ্যে একটি পথ বেছে নেওয়ার কথা বলা হয়। রাজ্যের একাদশ নবাব তৃতীয় মহম্মদ মহবত খানজী ১৯৪৭ খ্রিষ্টাব্দের ১৫ই সেপ্টেম্বর পাকিস্তান সরকারের সঙ্গে চুক্তি স্বাক্ষর করে তার রাজ্যকে পাকিস্তান রাষ্ট্রের সঙ্গে অন্তর্ভুক্ত করেন। ভারত সরকারের পক্ষ থেকে জুনাগড় রাজ্যে সামরিক অভিযানের পরিকল্পনা নেওয়া হলে তিনি ২৪শে অক্টোবর সপরিবারে পাকিস্তান চলে যান। ঐ বছর ৯ই নভেম্বর ভারতীয় আধিকারিকেরা জুনাগড় পৌঁছে রাজ্যের প্রশাসনিক দায়িত্বভার গ্রহণ করলে নবাবী শাসনের বিলোপ ঘটে।
জুনাগড় রাজ্যের নবাবরা বাবি রাজবংশের একটি প্রশাখার অন্তর্গত। পরিবারগত দিক থেকে তারা বালাসিনোর রাজ্যের নবাবদের সঙ্গে সম্পর্কযুক্ত। জুনাগড়ের নবাবদের তালিকা নিম্নে প্রদত্ত হল-
ধূসর মুকুটওয়ালা ছোট কাঠঠোকরা

ধূসর মুকুটওয়ালা ছোট কাঠঠোকরা ("Picoides canicapillus") হল একটি এশিয়ার পাখি যারা কাঠঠোকরা পরিবারের অন্তর্গত।
এটা একটি ছোট, কালো রঙের কাঠঠোকরা যাদের কালো কণীনিকা থাকে। ঘন কালো এবং ওপরে সাদা রঙ, এদের সাধারণত কম ঘন মধ্যেকার লেজ থাকে। এদের মাথার ঝুঁটি ঘন বাদামী রঙের হয়, এর সাথে পুরুষ পাখিদের ঘাড় হয় লাল রঙের, গাঢ় কালো চোখের পাতা এবং সরু কালো গাল থাকে যাদের ওপরে সাদা রঙের ছিট ছিট থাকে।
এদেরকে প্রধানত দেখতে পাওয়া যায় বাংলাদেশ, ভুটান, ব্রুনেই, কম্বোডিয়া, গণচীন, ভারত, ইন্দোনেশিয়া, উত্তর কোরিয়া, দক্ষিণ কোরিয়া, লাওস, মালয়েশিয়া, মায়ানমার, নেপাল, পাকিস্তান, রাশিয়া, তাইওয়ান, থাইল্যান্ড, এবং ভিয়েতনাম।
এদের স্বাভাবিক স্বভাব হল ক্রান্তীয় ও উপক্রান্তীয় নিম্নভূমি এবং জঙ্গল, ক্রান্তীয় এবং উপক্রান্তীয় ম্যানগ্রোভ জঙ্গল, এবং ক্রান্তীয় এবং উপক্রান্তীয় পার্বত্য অরণ্য জায়গায়।
প্রথম মহম্মদ বাহাদুর খানজী

প্রথম মহম্মদ বাহাদুর খানজী বা মহম্মদ শের খানজী বাবি (মৃত্যু-২৮শে সেপ্টেম্বর, ১৭৫৮) জুনাগড় রাজ্যে বাবি রাজবংশের প্রথম নবাব ছিলেন।
মহম্মদ শের খানজী বাবি জুনাগড়ের নায়েব ফৌজদার এবং গোঘা ও বালাসিনোরের জায়গীরদার সলাবত মহম্মদ খান বাহাদুর বাবির জ্যৈষ্ঠ পুত্র ছিলেন। তিনি মুঘল সৈন্যদলের ৫০০জন জাঠসৈন্য ও ২৭০ জন সওয়ারের মনসব হিসেবে বাহিনীতে যোগদান করেন। ১৭২২ খ্রিষ্টাব্দে তিনি মহম্মদ বাহাদুর খান উপাধি গ্রহণ করেন। এই বছর তাকে বীরপুর ও সদ্রার থানাদার হিসেবে উন্নীত করা হয়। ১৭২৮ থেকে ১৭৩৩ খ্রিষ্টাব্দের মধ্যে তিনি সুরাটের এবং ১৭২৯ থেকে ১৭৩০ খ্রিষ্টাব্দের মধ্যে জুনাগড়ের নায়েব ফৌজদার হিসেবে দায়িত্ব পালন করেন। ১৭৩০ খ্রিষ্টাব্দে পিতার উত্তরাধিকারী হিসেবে তিনি গোঘা ও বালাসিনোরের জায়গীর লাভ করেন। এরপর তিনি বরোদা (১৭৩২-১৭৩৪), বীরঙ্গম (১৭৩৪-১৭৩৫), সুরাট (১৭৩৮-১৭৪৩), মুন্ধা (১৭৩৬) ও জুনাগড়ের (১৭৩৮) ফৌজদার হিসেবে দায়িত্ব পালন করেন। ১৭৪৮ খ্রিষ্টাব্দে তিনি মুঘল শাসনকর্তাকে জুনাগড় থেকে বিতাড়িত করে স্বাধীনতা ঘোষণা করে নবাব উপাধি ধারণ করেন ও জুনাগড় রাজ্যে বাবি রাজবংশের প্রতিষ্ঠা করেন।
প্রথম মহম্মদ বাহাদুর খানজী তিন বার বিবাহ করেন। তার প্রথমা পত্নীর নাম ছিল সুলতান বেগম, দ্বিতীয়া পত্নীর নাম ছিল লড়কি বিবি এবং তৃতীয়া পত্মীর নাম ছিল অমন বিবি। প্রথম মহম্মদ বাহাদুর খানজীর তিন পুত্রের মধ্যে জ্যৈষ্ঠ প্রথম মহম্মদ মহবত খানজী জুনাগড় রাজ্যের পরবর্তী নবাব ছিলেন। দ্বিতীয় পুত্র সর্দার মহম্মদ খানজী বালাসিনোর রাজ্যের প্রথম স্বাধীন নবাব হিসেবে অধিষ্ঠিত হন। প্রথম মহম্মদ বাহাদুর খানজীর কনিষ্ঠ পুত্রের নাম ছিল মহম্মদ হাশিম খানজী।
ভারতে এলজিবিটিদের অধিকার

সমকামিনী, সমকামী, উভকামী এবং হিজড়া (LGBT) জনগণ ভারতে বিষমকামী মানুষের কাছে সামাজিক ঝামেলায় পড়েন। ভারতে সমলিঙ্গের মানুষের মধ্যে মধ্যে প্রেম এবং যৌন সম্পর্ক আইনগতভাবে বৈধ। ভারত হিজড়াদের সামাজিক সুযোগ-সুবিধা দেওয়ার ক্ষেত্রে দক্ষিণ এশিয়ার দেশগুলোর মধ্যে এগিয়ে। ২০০৮ এর ২৯ জুলাই এ দিল্লী, কোলকাতা এবং ব্যাঙ্গালোরে সমকামিতাকে বৈধতা দেওয়ার জন্য আন্দোলন হয়েছিল।
২০১৮ সালের ৬ সেপ্টেম্বর থেকে ভারতে সমকামীদের যৌনাচরণকে আইনি বৈধতা প্রদান করা হয়। ১৮৬০ সালে ব্রিটিশ শাসনামলে সমকামিতাকে প্রথম অবৈধ ঘোষণা করা হয় ভারতে। এই আইনে বলা হয়েছিল যে, অপ্রাকৃতিক সঙ্গম শাস্তিযোগ্য অপরাধ। ২০০৯ সালে দিল্লী হাই কোর্ট সমকামিতাকে বৈধতা দিয়েছিল এই বলে যে, দুজন সমলিঙ্গ ব্যক্তির সম্মতিতে যৌনমিলন কোনো অপরাধ নয়, এবং এটা ভারতের সংবিধানের জনগনের মৌলিক অধিকার বিষয়ক আইনের পরিপন্থী। হাই কোর্টের অধ্যাদেশ অনুযায়ী ঐ আইনটি পুরো ভারতে চালু করার কথা বলা হয়, নির্দিষ্ট কোনো রাজ্যে নয়। সমকামীদের অধিকার নিয়ে কাজ করা গ্রুপগুলোকে হয়রানি করার খবর পাওয়া গিয়েছিল।
২৩ ফেব্রুয়ারি ২০১২ তে ভারতের স্বরাষ্ট্র মন্ত্রণালয় থেকে বলা হয় যে, ভারত সরকার সমকামিতাকে বৈধ করার বিরুদ্ধে কারণ সমকামিতা ভারতের সমাজে অনৈতিক কাজ হিসেবে বিবেচিত। অবশ্য ২৮ ফেব্রুয়ারি ২০১২তে কেন্দ্রীয় সরকারে সিদ্ধান্ত হয় যে সমকামিতা বৈধ করতে কোনো আইনগত ভুল নেই।
২০১৩ এর ১১ ডিসেম্বর সুপ্রীম কোর্ট ২০০৯ এর দিল্লী কোর্টের রায়কে বৈধতা দেয়।
২ ফেব্রুয়ারি ২০১৬ সুপ্রিম কোর্ট স্বীয় সিদ্ধান্ত পুনর্বিবেচনার আবেদন গ্রহণ করে। ১০ জানুয়ারি ২০১৮ সুপ্রিম কোর্ট ভারতীয় দণ্ড বিধির ৩৭৭ ধারার বিধানাবলী পুন:পরীক্ষার সিদ্ধান্ত গ্রহণ করে।
৬ ফেব্রুয়ারি ২০১৮ ভারতের প্রধান বিচারপতি দীপক মিশ্রের পৌরহিত্যে গঠিত পাঁচ সদস্য বিশিষ্ট সুপ্রিম কোর্টের কন্সটিটিউনাল বেঞ্চ এই রায় প্রদান করে যে অপ্রাকৃতিক যৌনসঙ্গমের আইনটি পুরুষ ও নারীসমকামী এবং ট্রান্সজেন্ডারদের জন্য প্রযোজ্য হবে না; তবে তা পারস্পরিক সম্মতির ভিত্তিতে, প্রাপ্তবয়স্কদের মধ্যে এবং অপ্রকাশ্যে হতে হবে। এর ফলে সমকামীদের মধ্যে পায়ূসঙ্গম ও সমরূপ যৌনাচার আইনি বৈধতা লাভ করলো। সুপ্রিম কোর্টের এই সিদ্ধান্তকে ঐতিহাসিক ও যুগান্তকারী বলা হয়েছে।
নাভি

নাভি মানব দেহের বহিরাঙ্গের একটি বিশেষ স্থান। মাতৃগর্ভে থাকা কালে মানব ভ্রূণে যে নাড়ির মাধ্যমে মায়ের শরীর থেকে খাদ্য সংবাহিত হয় শিশুর জন্মকালে তা কেটে ফেলা হয় এবং একটি প্যাঁচ দিয়ে কাটা মুখ বন্ধ করা হয়। এই সুস্পষ্ট অংশটি মানবদেহের তলপেটের ঠিক ওপরে চিরকাল দৃশ্যমান থাকে এবং নাভি নামে আখ্যায়িত। চিকিৎসা শাস্ত্রে একে বলা হয় আম্বিলিকাস। সকল স্তন্যপায়ী প্রাণী যাদের জন্ম মাতৃ জরায়ুতে তাদের নাভী থাকে।
পেটকে দৃশ্যত চতুর্ভুজগুলিতে পৃথক করার জন্য নাভি ব্যবহার করা হয়।
নাভি হল পেটের উপর একটি বিশিষ্ট দাগ, মানুষের মধ্যে এর অবস্থান তুলনামূলকভাবে সামঞ্জস্যপূর্ণ। নাভির স্তরে কোমরের চারপাশের ত্বক দশম বক্ষস্থিত মেরুদণ্ডের স্নায়ু (টি১০ ডার্মাটোম) দ্বারা সরবরাহ করা হয়। নাভিটি সাধারণত এল৩ এবং এল৪ মেরুদণ্ড এর সংযোগস্থলের সাথে সম্পর্কিত একটি উল্লম্ব স্তরে থাকে, এল৩ এবং এল৫ কশেরুকার মধ্যে মানুষের মধ্যে একটি স্বাভাবিক তারতম্য রয়েছে।
প্রাপ্তবয়স্ক নাভির কিছু অংশের মধ্যে রয়েছে "নাভির অবশিষ্টাংশ" বা "নাভির অগ্রভাগ", যা নাভির বিচ্ছিন্নতার ফলে প্রায়শই বেরিয়ে আসা দাগ। এটি নাভির কেন্দ্রে অবস্থিত, যাকে কখনও কখনও "বোতাম" বলা হয়। নাভির অবশিষ্টাংশের চারপাশে "নাভির কলার" থাকে, যা ঘন তন্তুযুক্ত নাভির বলয় দ্বারা গঠিত হয়। নাভির কলারকে ঘিরে থাকে পেরিয়াম্বিলিক্যাল ত্বক। নাভির ঠিক পিছনে থাকে নাভির কর্ড থেকে তৈরি একটি পুরু তন্তুযুক্ত নাড়ি, যাকে ইউরাকাস বলা হয়, যা মূত্রাশয় থেকে উৎপন্ন হয়।
নাভি প্রতিটি ব্যক্তির জন্য স্বতন্ত্র কারণ এটি একটি দাগ, এবং বিভিন্ন সাধারণ রূপকে চিকিৎসাবিদরা শ্রেণীবদ্ধ করেছেন।
নাভিতে ব্যাক্টেরিয়ার সংক্রমণে প্রদাহ সৃষ্টি হতে পারে। এতে দেহের তাপমাত্রা বৃদ্ধি পায় এবং নাভিমূলে পুঁজ দেখা দিতে পারে। এই সমস্যাকে চিকিৎসাশাস্ক্রীয় ভাষায় বলা হয় "ওমফ্যালাইটিস"। এর প্রতিকার হিসাবে ডাক্তাররা রোগীকে উপযুক্ত অ্যান্টিবায়োটিক দিয়ে থাকেন।
প্রাচীন চিত্রকলায় দৃশ্যমান নাভি সহ অনাবৃত পেটের নারীদেহ প্রায়শঃ দেখা যায়। তবে ভারতীয় সংস্কৃতিতে নারীরা শাড়ী সাধারণতঃ এমনভাবে পরে যেন নাভি ঢেকে থাকে। তবে বিংশ শতাব্দীর মধ্যভাগের শুরুর দিকে নাভির নিচে শাড়ী পরার ফ্যাশন চালু হয়। ধনী পরিবারের কিছু মেয়ে, অভিনেত্রী ও মডেলদের মধ্যে শুরু হলেও নাভির নিচে শাড়ী পরা বিস্তার লাভ করে। এটা শুধু নাভিকে অনাবৃত করার জন্য নয়, পেটের যতটা সম্ভব দৃশ্যমান রাখার জন্যও অনেকে শাড়ী অনেক নামিয়ে পরতে শুরু করে।
নাভির প্রতি যৌনাকর্ষণ এক প্রকারের বস্তুকাম হিসেবে পরিগণিত। তবে পর্যবেক্ষণ বিজ্ঞানী ডেসমণ্ড মরিস-এর মতে অনেক পুরুষের কাছে নাভি নারীর যোনীর প্রতীক। আর তাই নাভির যৌনাকর্ষণ রয়েছে।
তন্ত্র সাধনায় বিশ্বাস করা হয় যে, মানুষের মধ্যে জীবাত্মা ঘুমন্ত থাকে এবং সাধানার মাধ্যমে তাকে জাগাতে হয়। এই প্রক্রিয়ায় নাভিমূলের ভূমিকা রয়েছে। শ্রীরামকৃষ্ণ বলেছেন, ‘‘যখন সংসারে মন থাকে, তখন, লিঙ্গ, গুহ্য ও নাভি মনের বাসস্থান, মনের চতুর্থ ভূমি হৃদয়, তখন প্রথম চৈতন্য হয়েছে। তখন আর নিচের দিকে মন যায় না। মনের পঞ্চম ভূমি কণ্ঠ। মন যার কণ্ঠে উঠেছে, তার ঈশ্বরীয় কথা বই অন্য কোনও কথা শুনতে বা বলতে ভাল লাগে না। মনের ষষ্ঠ ভূমি কপাল। সেখানে অহর্নিশি ঈশ্বরীয় রূপ দর্শন হয়। শিরোদেশে সপ্তম ভূমি। সেখানে মন গেলে ব্রহ্মের প্রত্যক্ষ দর্শন মেলে।’’ তন্ত্র-সাধনার উদ্দেশ্য হলো মানব মনকে নাভি সহ প্রথমোক্ত তিন অধিষ্ঠান থেকে মুক্ত করা। এর জন্য সর্বাগ্রে প্রয়োজন মনঃসংযম । তন্ত্র সাধনায় নাভি-চক্রকে মনিপুর বলা হয়ে থাকে।
আবেদিন (খাদ)

আবেদিন সৌরজগৎের প্রথম এবং ক্ষুদ্রতম গ্রহ বুধের অন্যতম অভিঘাত খাদ। ইন্টারন্যাশনাল অ্যাস্ট্রোনমিক্যাল ইউনিয়ন কর্তৃক ৯ জুলাই, ২০০৯ তারিখে বিখ্যাত বাঙালী চিত্রশিল্পী জয়নুল আবেদিনের মানবসভ্যতার মানবিক মূল্যবোধ ও উপলদ্ধিকে গভীরতর করার প্রেক্ষিতে, তার নামে এ খাদের নামকরণ করা হয়েছে। বুধ গ্রহের অধিকাংশ বিষয়াবলীই বিশ্বের বিখ্যাত চিত্রশিল্পীদের নামানুসারে রাখা হয়েছে।
মেসেঞ্জার মহাকাশযান থেকে প্রাপ্ত চিত্রে এ খাদটির আয়তন ৬৮ মাইল প্রস্থের। মসৃণ মেঝে, দেয়ালাকৃতির সোপান ও কেন্দ্রস্থলের উচ্চতাযুক্ত এই খাদে জটিল খাদের বৈশিষ্ট্যগুলি পাওয়া যায়। খুব সম্ভবতঃ প্রারম্ভিক প্রভাব থেকে নিক্ষিপ্ত ধ্বংসাবশেষের আঘাতে থেকে ছোট ছোট খাদগুলি সৃষ্টি হয়েছে। আবেদিনের উত্তর-পশ্চিম অংশের ক্রমাগত নিক্ষিপ্ত ধ্বংসাবশেষে, খাদের প্রান্ত সংলগ্ন বাদ-বাকী উপাদানের তুলনায় নিম্নমূখী প্রতিফলন ঘটেছে বলে মনে হয়। এ ছাঁচের কারণে ধারণা করা হয় কৃষ্ণবর্ণাকৃতির উপাদানগুলো, প্রাক-সংঘর্ষকালীন সৃষ্ট মূল এলাকার উত্তর-পশ্চিম অংশের কিছু গভীরতম তলদেশে অবস্থান করছে। খাদ গঠনকালে এর খননকার্য ও পুণঃস্থাপন প্রক্রিয়া সম্পন্ন হয়।
মসজিদ আন-নুর ইসলামি কেন্দ্র

মসজিদ আন-নুর ইসলামী কেন্দ্র যুক্তরাষ্ট্রের সাক্রামেন্টো, ক্যালিফোর্নিয়াতে অবস্থিত একটি মসজিদ যা ঐ অঞ্চলের মধ্যে বৃহত্তর।
মসজিদ আন-নুর ইসলামী কেন্দ্র আরবী ভাষা, কুরআন, তাজভীদ ইত্যাদি শিক্ষা দেয় এবং সারা বছর বিভিন্ন অনুষ্ঠানের আয়োজন করে। উত্তর ক্যালিফোর্ণিয়ার একমাত্র ইসলামী বিদ্যালয় এখানেই অবস্থিত। সারা বিশ্ব থেকে মুসলিম পন্ডিতদের এখানে নিয়ে এসে ৩ দিনের একটি সম্মেলন করা হয়, যা এই কেন্দ্রের সবচেয়ে বড় অনুষ্ঠান হিসেবে খ্যাত।
আল আকরাম ইসলামিক স্কুল ১৯৯৮ সালে প্রতিষ্ঠিত হয়। এই স্কুলে প্রাক-কিন্ডারগার্টেন থেকে দ্বাদশ শ্রেণী পর্যন্ত শিক্ষা দেওয়া হয়। পাঠদানের ভাষা আরবি এবং ইংরেজি। ২০০৮ সালে এই স্কুলে ৩০০ জন ছাত্র পড়াশোনা করত। 
১৯৮২ সাল পর্যন্ত সাক্রামেন্টো এলাকায় মুসলিমরা একটি এপার্টমেন্টে ইবাদত করতো। তাদের বিশেষ কোন প্রার্থনা ভবন ছিলো না। তাই ১৯৮৪ সালে মুসলিম সম্প্রদায় জমি কিনে এবং সেখানে তাদের কেন্দ্র বানানোর চেষ্টা করে। কিন্তু বিভিন্ন সমস্যা যেমন গাড়ি পার্কিং করা ইত্যাদি কারণে তাদের সিদ্ধান্ত বাস্তবায়িত হচ্ছিলো না। পরে তারা পাঁচ একর জমির একটা দুইতলা ভবন ক্রয় করার সিদ্ধান্ত গ্রহণ করে।
ফ্রাঙ্কফুর্ট বিশ্ববিদ্যালয় গ্রন্থাগার

ফ্রাঙ্কফুর্ট বিশ্ববিদ্যালয় গ্রন্থাগার (জার্মান: "Universitätsbibliothek Frankfurt am Main" বা "Universitätsbibliothek Johann Christian Senckenberg")  জার্মানির ফ্রাংকফুর্ট এ গ্যাটে বিশ্ববিদ্যালয়ে অবস্থিত একটি গ্রন্থাগার। জার্মান বিশ্ববিদ্যালয়ের গ্রন্থাগারগুলোর মধ্যে অন্যতম গ্রন্থাগার এটি। গ্রন্থাগারটি প্রাচীনতম গ্রন্থাগারও বটে।
পনেরো শতকের দিকে শহরের লাইব্রেরী হিসেবে এর গোড়া পত্তন হয়। ১৯১৪ সালে ফ্রাঙ্কফুর্ট বিশ্ববিদ্যালয় প্রতিষ্ঠার পর একে বিশ্ববিদ্যালয়ের অধীনে আনা হয়। বিশ্ববিদ্যালয় কর্তৃপক্ষ তখন থেকে এই গ্রন্থাগার রক্ষণাবেক্ষণ করছে।
ফ্রাঙ্কফুর্ট বিশ্ববিদ্যালয় গ্রন্থাগারটি Collection of German Prints এর সদস্য প্রতিষ্ঠান।
চিকনি চামেলি

চিকনি চামেলি ২০১২ সালের বলিউড চলচ্চিত্র অগ্নিপথ এর হিন্দি ভাষায় রচিত একটি গান। গানটি গেয়েছেন শ্রেয়া ঘোষাল।গানটির কথাগুলো লেখেছেন অজয় এবং আতুল গুগাভেল। গানটির সংগীত ভিডিওতে অংশ নেন বলিউড অভিনেতা সঞ্জয় দত্ত, হৃতিক রোশন এবং অভিনেত্রী ক্যাটরিনা কাইফ। গানটিতে নাচের নির্দেশনা দিয়েছেন গণেশ আচার্য। অগ্নিপথ চলচ্চিত্রটি প্রযোজনা করেছেন করণ জোহর এবং পরিচালনা করেছেন করণ মালহোত্রা।
যোগেন চৌধুরী

যোগেন চৌধুরী বিংশ শতাব্দীর শেষভাবে আবির্ভূত একজন বাঙ্গালী চিত্রকর। বাংলাদেশে জন্মগ্রহণ করলেও তিনি নাগরিকতা ও অবস্থানসূত্রে ভারতের পশ্চিম বাংলার অধিবাসী। তিনি একজন সমাজ সচেতন শিল্পী হিসেবে প্রসিদ্ধ। সমাজ ও রাজনীতির কদর্য বিষয় নিয়ে ব্যঙ্গাত্মক চিত্র এঁকে তিনি জনপ্রিয়তা অর্জন করেন। রাজনীতিতে তিনি প্রত্যক্ষভাবে অংশ গ্রহণ করেছেন; পশ্চিমবঙ্গ রাজ্য সভার সদস্য ছিলেন।
তার পিতা প্রমথনাথ চৌধুরী ফরিদপুরের জমিদার ছিলেন, তার আড়াই হাজার বিঘা জমি ছিল। জন্ম ১৯৩৯ খ্রিষ্টাব্দে বাংলাদেশের ফরিদপুর জেলার কোটালীপাড়ায়। গ্রামের নাম ডহরপাড়া। ১৯৪৭ খ্রিষ্টাব্দে ব্রিটিশ শাসিত ভারতবর্ষ বিভাজনের পর ১৯৫০ খ্রিষ্টাব্দে তার পরিবার বাংলাদেশ ছেড়ে ভারতে স্থায়ীভাবে বসতি স্থাপন করে। তিনি অবশ্য ১৯৪৮তেই বাংলাদেশ ছেড়ে ভারতে যান। ১৯৫১ খ্রিষ্টাব্দ থেকে ঢাকুরিয়ার শহিদনগর কলোনিতে বসবাস করেন। তিনি সরকারি আর্ট অ্যান্ড ক্র্যাফট কলেজ থেকে ১৯৬০ খ্রিষ্টাব্দে ব্যাচেলর অব ফাইন আর্টস ডিগ্রী লাভ করেন। সরকারি আর্ট অ্যান্ড ক্র্যাফট কলেজে পড়ার সময় যাদের তিনি শিক্ষক হিসেবে পেয়েছিলেন তাদের মধ্যে আছেন মানিকলাল বন্দ্যোপাধ্যায়, ধীরেন ব্রহ্ম, দেবকুমার রায়চৌধুরী, অপর্ণা রায়, বরেন নিয়োগী, রথীন মৈত্র, সত্যেন ঘোষাল, হরেন দাস, গোপাল ঘোষ ও কিশোরী রায়কে। ডিগ্রী হয়ে গেলে তিনি প্রথমে হাওড়া স্কুলে ও পরে হ্যান্ডলুম বোর্ডে কিছু দিন চাকরি করেন। 
তিনি ফরাসি সরকারের বৃত্তিতে ১৯৬৫ খ্রিষ্টাব্দে প্যারিসে গমন করেন এবং চিত্রকলা বিষয়ে অধ্যয়ন করেন। প্যারিসের উইলিয়াম হ্যাটারের আতেলিয়ের ১৭ ও একোল নাসিওনাল সুপেরিয়র দে বোজ আর কাজ করেন। অতঃপর তিন বছর ফ্রান্স, ইতালি, জার্মানি, নেদারল্যান্ডস, মিসরসহ বিভিন্ন জাদুঘর ও গ্যালারি পরিদর্শন করেন। ১৯৬৮ খ্রিষ্টাব্দে দেশে ফিরে চেন্নাইয়ে কিছুদিন তিনি টেক্সটাইল ডিজাইনার হিসেবে কাজ করেন। ১৯৭২ খ্রিষ্টাব্দে দিল্লিতে রাষ্ট্রপতি ভবনে কিউরেটর হিসাবে কাজ শুরু করেন। শান্তিনিকেতন কলাভবনের অধ্যাপক হিসেবেও কাজ করেছেন।
তার বড় ভাই কলকাতার বামপন্থী আন্দোলনে সক্রিয়ভাবে অংশ গ্রহণ করেন। সেই সূত্রে বিভিন্ন বামপন্থী শিল্পী কর্ম ও দর্শন এবং সাহিত্যিকের রচনার সঙ্গে যোগেন চৌধুরীর পরিচয় ঘটে। তিনি মানব মুক্তিতে বিশ্বাস করেন। জীবনের অন্ধকার ও যন্ত্রণার দিক তার ছবিতে স্থান লাভ করেছে।
তার পিতা ফরিদপুরের জমিদার ছিলেন, তবে ছবি আঁকতে ও মূর্তি গড়তে ভালবাসতেন। মা-ও আঁকতেন। পিতার জামিদারী সংক্রান্ত কাগজপত্রের পৃষ্ঠদেশে আঁকাবুকির মধ্য দিয়ে শৈশবেই যোগেন চৌধুরীর চিত্রাংকণে হাতেখড়ি। তার মা আঁকিয়ে ছিলেন, তিনিও অনুপ্রেরণা জুগিয়েছেন। কলকাতার বাসায় দেয়ালে একটি ময়ূরের ছবি এঁকেচিলেন তিনি। এটিই তার জীবনের প্রথম চিত্রকর্ম। কুমোর যখন দুর্গা বানাতে আসত, তখন তিনি মনোযোগ দিয়ে দেখতেন। খড়, তুষ ইত্যাদি কীভাবে কুমোরের দক্ষ হাতে মুখ, হাত, আঙুল হয়ে যেত সেগুলো তিনি মনোযোগ দিয়ে দেখতেন। মাটিতে গড়া মূর্তি রঙীন করার বিষয়টিও দেখতেন মনোযোগ দিয়ে। এভাবেই শৈশবে তার মধ্যে শিল্পবোধ জাগ্রত হয়। শৈশবের স্মৃতি তার চিত্রকর্মে প্রতিফলিত। প্যারিসে অধ্যয়নের অভিজ্ঞতা তার চিত্রে আধুনিকতা নিয়ে আসে। জলরং, প্যাস্টেল, তেলরং বা শুধু কালি – এসব বিভিন্ন মাধ্যমে তিনি কাজ করে থাকেন। তার প্রথম দিককার চিত্রকর্মে পিকাসোর প্রভাব পরিলক্ষিত হয়। সার্বিকভাবে ভারতীয় শিল্প আন্দোলন ও ইয়োরোপীয় শিল্প আন্দোলনের প্রভাব পরিলক্ষিত হয় তার চিত্রাংকণ রীতিতে। ১৯৪৭-এর ভারত বিভাগের পর কলকাতার শরণার্থী শিবিরে দেখা উদ্বাস্তু নারী-পুরুষের বহু প্রতিকৃতি তিনি অঙ্কন করেন। এই সব চবিতে বলিরেখা বোঝাতে যে হ্যাচিং ও ক্রস-হ্যাচিং-এর ব্যবহার আরম্ভ করেন, সেইগুলি পরবর্তীকালে তার রচনাশৈলীর অন্যতম হয়ে দাঁড়ায়।
কামাল খান (গায়ক)

কামাল খান (জন্ম: এপ্রিল ২৫, ১৯৮৯) বলিউডের একজন প্লেব্যাক সঙ্গীত শিল্পী। তিনি ২০১০ সালে সঙ্গীতের প্রতিযোগিতা অনুষ্ঠান সা রে গা মা পা সিঙ্গিং সুপারস্টার এর খ্যাতি লাভ করেন। পরবর্তীতে তিনি ২০১২ সালে The Dirty Picture চলচ্চিত্রের ইশক সুফিয়ানা গানের জন্য জি সিনে পুরস্কার ফ্রেশ সিঙ্গিং টেলেন্ট ২০১২ লাভ করেন।
আনার দারা জেলা

আনার ধারা আফগানিস্তানের ফারাহ প্রদেশের একটি জেলা। এই জেলার প্রায় ৭০% মানুষ তাজিক যারা পশতুন ভাষায় কথা বলে। জানুয়ারি ২০০৫ সাল অনুযায়ী এই জেলার জনসংখ্যা ছিল ৩০,০০০ জন। এই জেলার সদরের নামও আনার দারা, যেটি ৮০১ মিটার উচ্চতায় অবস্থিত, এর জনসংখ্যা ছিল প্রায় ১৩,৩০০ জন।
২০১৯ সালের সেপ্টেম্বরে, তালেবান বাহিনী কঠোর লড়াইয়ের পর আফগান নিরাপত্তা বাহিনীর কাছ থেকে সাময়িকভাবে জেলাটির নিয়ন্ত্রণ অর্জন করে। ফারাহ প্রদেশের মুখপাত্র মহিবুল্লাহ মহিদ জানান, হামলায় দুই পুলিশ সদস্য নিহত ও আটজন আহত হয়েছে।
২০২০ সালের ডিসেম্বরে তালেবান বাহিনী জেলার একটি পুলিশ সদর দপ্তরে হামলা চালায়। ফারাহ প্রদেশের গভর্নর মুহাম্মদ মুজাহিদ জানান, এতে নিরাপত্তা বাহিনীর এক সদস্য নিহত হয়েছেন এবং আরও দুজন আহত হয়েছেন এবং বেশ কয়েকজন তালেবান নিহত হয়েছেন।
২০২১ সালের জুনে, তালেবান বাহিনী ২০২১ সালের তালেবান অধিগ্রহণের অংশ হিসাবে জেলাটি পুনরায় দখল করে। প্রাদেশিক পরিষদের উপ-প্রধান শাহ মাহমুদ নাইমি জানান, হামলায় তিন পুলিশ সদস্য নিহত ও বেশ কয়েকজন আহত হয়েছেন। তালেবান বাহিনী জেলার একটি সরকারী ভবন দখল করার পরে সেটি উড়িয়ে দেয়।
হাফিজুর রহমান

হাফিজুর রহমান (জন্ম: ২১ সেপ্টেম্বর ১৯৫৯) সাবেক বাংলাদেশী আন্তর্জাতিক ক্রিকেটার। তিনি বাংলাদেশ ক্রিকেট দলের হয়ে খেলেছিলেন। দলে তিনি মূলতঃ উইকেট-রক্ষণের দায়িত্বে ছিলেন। ১৯৮৬ সালে তিনি ২টি একদিনের আন্তর্জাতিকে অংশগ্রহণের সুযোগ পেয়েছিলেন।
১৯৮৪ সালের অনানুষ্ঠানিক যুবদল ‘বাংলাদেশ টাইগার্সের’ সদস্যরূপে বাংলাদেশে অনুষ্ঠিত দক্ষিণ পূর্ব এশিয়ান ক্রিকেট কাপে খেলেন। সিঙ্গাপুরের বিপক্ষে ৭৫ রান তুলেছিলেন। ১২৯ রান করা রফিকুল আলমের সাথে জুটি গড়ে ২০৮ রান তুলেন তিনি। পরবর্তী দুই বছরে কেনিয়া, পাকিস্তান ও শ্রীলঙ্কার বিপক্ষে খেলেন। ১৯৮৫ সালে শ্রীলঙ্কা ও ১৯৮৬ সালে পাকিস্তানের ওমর কুরেশি একাদশের বিপক্ষে খেলেন তিনি। সীমিত ওভারের খেলায় লাহোর ক্রিকেট অ্যাসোসিয়েশনের বিপক্ষে ৬ ক্যাচ নেন।
৩১ মার্চ, ১৯৮৬ তারিখে পাকিস্তানের বিপক্ষে তার ওডিআই অভিষেক হয়। মোরাতুয়ার টাইরোন ফার্নান্দো স্টেডিয়ামে ‘জন প্লেয়ার গোল্ড লীফ ট্রফি’ নামে পরিচিত এশিয়া কাপের দ্বিতীয় আসরের দ্বিতীয় খেলায় গাজী আশরাফ, গোলাম নওশের, গোলাম ফারুক, হাফিজুর রহমান, জাহাঙ্গীর শাহ, মিনহাজুল আবেদীন, নুরুল আবেদীন, রফিকুল আলম, রাকিবুল হাসান, সামিউর রহমান ও শহীদুর রহমানের ওডিআইয়ে একযোগে অভিষেক ঘটে। এ খেলাটিই যে-কোন আইসিসি পূর্ণাঙ্গ সদস্যের বিপক্ষে বাংলাদেশের প্রথম ওডিআই খেলা। খেলায় তিনি ২৪ বল মোকাবেলা করে ৮ রান তুলে ইমরান খানের বলে বোল্ড হন। উইকেটের পিছনে অবস্থান করে গাজী আশরাফের বলে জাভেদ মিয়াঁদাদের ক্যাচ নেন। তবে তার অভিষেক পর্বটি সুখকর হয়নি। পাকিস্তান দল ৭৭ বল হাতে রেখেই ৭ উইকেটে জয় পায়। এরপর ২ এপ্রিল স্বাগতিক শ্রীলঙ্কার বিপক্ষে ক্যান্ডিতে অনুষ্ঠিত পরবর্তী ও নিজস্ব শেষ খেলায় অংশ নেন।
১৯৮৬ সালে নাসির আহমেদ তার স্থলাভিষিক্ত হন। ফলশ্রুতিতে ক্রিকেট থেকে অবসর নিতে বাধ্য হন। আন্তর্জাতিক ক্রিকেট থেকে অবসর নেয়ার পর তিনি মার্কিন যুক্তরাষ্ট্রে অভিবাসিত হন।